
Lis ultimis tre riis de pagine 17 a' 
van letis cussi: 


culturál. Lis divisions à vègnin de 
politiche, Punitát si inlidrise te 
| culture. Chéi ch'a vuèlin, duncje, 
| lavorá pe unitàt politiche dal Friùl, 
е àn prime di concori a madressi 
la sò fonde cultural. 

1986 


de vignude di Crist 


IL 1986 AL RISPUINT: 


- al 6699 dal Circul Julian; 

— al 2739 de fondazion di Rome; 
— al 5745 dai Ebreos; 

— 41 1364 dai Maometans; 

— al 2167 de fondazion di Aquilèe. 


FIESTIS VARIABILIS: 

— La Cinise (12 di fevrár); 

— Pasche (30 di marz); 

— La Sense (11 di maj); 

— Pentecostis (18 di maj); 

— Santissime Trinitát (26 di maj); 
- Corpus Domini (1 di jugn). 


FIESTIS DI PRECET: 

— dutis lis domènis; 

— il prin dal an; 

— Madone d'avost (15 d'avost); 

- Fieste dai Sanz (1 di novembar); 

- Madone di dicembar (8 di dicembar); 
- Nadál (25 di dicembar). 


FIESTIS NAZIONALS: 

- Liberazion (25 d'avril); 

- Fieste dal Lavór (1 di maj); 

- Fieste de Republiche (2 di jugn). 


PUISIE DAI NESTRIS PAÍS 


Siguramentri lis nestri zitáz a’ parferissin mutifs di 
puisie, ma a’ son impuartantis ancje par tanc altris 
mutífs ch'a puedin dá la precedenze no dome che ai ne- 
stris país, ma ancje a une sielte estróse di chesc’, fate 
lassant für tant il criteri da l'impuartanze che ogni al- 
tri criteri. 

Paraltri, se cheste volte ur tocje di comparí, un par 
mesade, ai dodis país che si cjàtin in chest librut in or- 
din alfabetic, lis voltis ch'a vignaran ur tocjarà ad altris 
dodis, simpri senze nissun criteri e simpri cu la libertât 
ch'e covente co si cir di esprimi une qualchi note poetiche. 

Juste in non di cheste libertàt, cheste volte l’ordin al- 
Jabetic al à stát savoltát: al scomenze cu la lètare G e no 
cu la letare A. 

Al scomenze cu la letare G di Glemone parvie che 
un aniversari j a ordenát al autor di fà un tant. Difat, 
il 1986, lui, l'autór, lu dèdiche al grant Mestri di 
Furlan Josef Marchet, nassút a Glemone tal 1902 e 
mancját a Udin ch'a son vine’ agn. 


LELO CJANTON 





DATIS STORICHIS IMPUARTANTIS 
DAL SECUL XI AL SECUL XV 
DE STORIE DAL 
STÁT FURLAN 


Alore al è stát dit, de bande di tante brave int, che 
sul Strolic al sarès ben che si fevelàs di qualchi «realtàt 
storiche» relative al Friál: ven a staj, s'o vin сарі? ben, 
che si presentas ai letórs dal nestri librut qualchi fat 
impuartant, qualchi aveniment di riliéf relatif ae nestre 
pizzule Patrie. Ven a staj, s'o vin capit ben, che no si 
fermassin a fevelá nome de fieste dai pignarái di Tar- 
cint, o de corse dai mus di Feagne, o de messe dal talar 
di Glemone, o de «Fieste dai roncs» di Biliris; e ni nome 
a scrivi «Scais», «Tresemanis», «Mingulis» e «Fruz- 
zons», e a presentà, plui o mancul pulit, lis figuris di 
un Rico Menon, di une Dosche, di un vicjari di Tresé- 
sin, di un Mondo Picando, di un Rinaldo, di un Zenco, 
e sul mit dal lor compuartási a front di ce che ur è 
suzzedilt o ur suzzét tal lêr vivi, su la maniere ch'e an 
vude o ch'e àn di intratigni i lórs rapuarz cul prossim, 
cu lis autoritàz, cu lis istituzions 0 ce sào. 

Poben, e alore chest an 'o vin pensât di tigni cont des 
indicazions di ché brave int e di cirî di rispuindi te 

mode miór a ché che nus à parút la sostanzie dal lór in- 
fervent. 

Cussi 'o vin preát il prof. Gian Carlo Menis, aspert 
in materie, di butánus jà un qualchi fat ch'al podes jen- 
trà in ché suarze e lui, bráf, nus à contentáz, 

Nus à sielziz für dodis faz, dodis «realtáz» de sto- 
rie furlane dal secul XI al secul XV. 

Chest! faz ju à, par prin, esponáz, podopo ju à co- 
mentáz e, par ultin, al à gjavát für di lór ché che si dís 
la «morál». 

Ju à presentáz un par més cun rinart al més là ch'a 
jon suzzediz, di zenár a dicembar, e no cun riuart ai 
agn ch'a son suzzediz. 

Gustaisai alore. E bon pro. 


IL STROLIC 











Zenár 








ZENÂR 


Un frét, un crit. Beat cui ch'al pò stà 
tal fogolár, devant dal füc a lá! 

Senze nissun ch'al sédi a fáti scjàs; 

e un cit imbande, e manda il ¿áf a spas. 


MENI 

10 Y 
11 S 
12 D 


13 L 
14 M 
15 M 
16] 
17 V 
18 S 
19 D 


20 L 
21 M 
22 M 
23 J 
24 V 
25 S 
26 D 


27 L 
28 M 
29 M 
30 ] 
31 V 


I 


PRIN DAL AN 
S. Basili 

S. Gjenoefe 

S. Crispin 

S. MELIE 


PEFANIE 
S. Luzian 

. Severin 
Julian 

. Aldo 

Igin 

. MODEST 


. Veroniche 
. Duri di Pordenon 
Mauro 
. Marcel 
. Antoni abát 
Priscje | 
. PAULIN DI PREMARIAS 


Bastian 

Gnés 

. Vizenz 

. Raimont 

. Bàbile 

Conversion di San Pauli 


S. PAULE 


л | тС | wu utt 


S. Anzule Merici 
S. Tomás di Aquin 
S. Costanz 

S. Martine 

S. Zuan Bosco 


13 





ZENÂR 


Duc’ ’o varin frét e duc 'o varin di compra ce ch'al 
covente par scjaldási. Nissun comprara néf. Parcè? Par- 
ceche compra néf `e sarès une strambarie, e àn dit la 
int. 

Poben? Cun tanc! béz che si spindin tal mont pes 
strambariis, ce strambarie sarèssie? Intant la nêf no fâs 
mál 'e salt, e po a comprále si fasarés la strambarie 
plui economiche, che duc’ a’ saréssin disposc' a vendinuse 
par pòs bêz. 

Ben, cun dut chel, 'o savin za che nissun comprará 
néf e che tal '86 si fasaran invezzi tantis altris stram- 
bariis, des piés, e ch'a costaran unevore. гАпсје i sore- 
stang а 'n' fasaran di chés...! 

Ab, s'a compràssin néf! 


LC. 

GLEMONE 


Glemone, clap e cret 

e il Tiliment grandiós 
sul grant plan lusorós: 
`e je une sinfonie! 


Il clap dal San Cristoful, boconon, 
il clap dal cjampanili, 

il cret дайт, ch'e plombe la Glemine, 
i agnui là parsore 

sun ché fazzade 

cun chei rosons di piere sutiline 

e cun chés nicjs adula che in tune 

7 è un re ch'al duár, stracon. 
Glemone dute piere ma lizere 

là che la man umane 

sul lavorále si è une dì impiade. 

E a son bráfs muradórs i glemonàs. 


Glemone di pedráz e di murais, 

di crez e gravis, 

a' làmpin aghis, dut il plan al cjale 
la só zitát pojade 

sore di un sium di piere ch'e stralás. 


E Ç 

_ MANTIGNÎ | 
L'UNITÂT CULTURAL DAL FRIÚL 


Il 8 di Zenâr dal 1251, doi dis dopo la grande 
fieste de Epifanie, a Cividát il patriarcje di Aquilèe 
Bertolt di Andrechs al ricéf il cont di Gurize Mai- 
nart III e al firme la pás cun lui, dopo doi agn di 
uere. 


Cun chel pat il princip dal Friül, ch'al veve tirát 
de só bande cun grande abilitát diplomatiche tant 
l'imperadór che il pape e ch'al veve dát al so stát 
furlan il plui grant moment di autonomie interna- 
zionál de só storie, j dave ancje il massim di coe- 
sion interne, tignint a square la nobiltát locál e 
massime il cont di Gurize, simpri pronz a ribelási 
cuintri il podé centrál. Di chel moment e' an profi- 
tát la culture, l'art, la poesie, la musiche, ch'e àn 
podút liberamenti cressi e fluri tanche mai. 


* 


l! Friál istituzionál e politic al è simpri stat une 

realtàt complesse, simpri pronte a sfassási; ma la int ed 
simpri vude la cussienze de só unitát. Nome tai momenz 
miór de só storie il Friál al à rivát a vé une fuarte unitàt 
politiche dulà ch'e à podát rivelási adimplen la só unitat 
cultural. Lis divisions a’ vegnin, duncje, lavorá pe unitat 
politiche dal Friül, e an prime di concori a madressi la só 
fonde cultural. 


GIAN CARLO MENIS 

ONOREVUL 


Tes elezions pe Cjamare e il Senát 

un bon baron di chenti al à rivát 

a jéssi debutát. E alore Tite 

mi à dite: «Atu sintit 

di chel paront». «Sintüt», j ài rispuindát. 
E lui: «E alore a tì chel П, ситод, 

ti bàrial meritévul 

che j vegni dat il titul di onorèvul?». 

J ài rispuindát: «S'al ё, parce di not». 

Curis 


Pauli al va dal miedi che si sint jú: Pauli, che tal 
cors dai siêi setant'agn nol veve mai viodút ni un 
miedi ni un spiziár ni mai cjolte "ne midisine. 

Il miedi j misure la pression, lu palpe ca e là, j 
scolte il cür e i palmons e, tal ultin, j dà une rizete 
cun ce ch’al à di compra in speziarie e j dis ce chal 
à di mangjá par rimétisi e par tirále indenant. «Nie 
muset, nie salamp, nie spongje, nie zücar, nie vin 
für dai pasc’. Mignestrons, verduris e pomis; e che- 
stis pastiliis», j dis, «tre voltis in di, ch'o vés la dia- 
bete e la pression masse alte. E un zigar in di. E ca 
di un més "o tornàis par cho us viodi di gnùf». 

Pauli al va, al fás ce che j à dit il miedi e di li a 
un més al torne. 

«E alore?» j domande il miedi, «véso fat ce ch'o 
ài dite?». 

«Sigür». 

«Qualchi fastidir». 

«Siôr dotór, une robe sole: chel zigar che mi à 
ordenat di fuma, scuégnijo propi fumalu, jo che in 
setant'agn no ai mai metude in bocje une cjche?». 


OPA 

Sentènziis di Dino 


— Vite di frut, soreli par dut. 

— La cussienze no si la lave cul savon. 

— Par deventá vecjos baste vé pazienze di vivi. 

— L'uniche lez ch'e je «uguale per tutti» 'e je ché di 
muri. 

— Prime di di di nó, viót se tu pús di di si; prime di 
di di si, pénsij sóre une di. 

— Nissune robe piés di ché di séi di pés. 

— Par ch'a disin ben di te, no stá a fà nuje. 

— Si pae dopo bevát. 

— L'avigni tu t'al fasis di par di. 

— Vin e amis, un paradis. 

— Alè miór disi stupiz che no sintisal a di. 

— Un ch'al dis masse «jo» al à bisugne dal to. 

— Dij «cojon» a di un omp al è come dismiezzálu. 

— Se un ti dis «bráf braf» al à vóe di fâti scláf. 


DINO VIRGILI 

'O CIR UN TROI 


'O cír un troi 

tun ort bandonat... 
'O cir un troi 

dulá ch'e bassave, 
in fieste, ge frute 
tun cjant d'avigní. 
'O cir chel troi, 
ch'al sa nome di jé. 


'O cir un troi 
bielza scancelat 

de coltre di fuéis, 
puartadis dal vint 
tune stagion 


za finide. 


'O cir il troi 

de mé zoventút, 

e no lu cjati plui 
E ‘o vai, tal scár. 


LUIGI BEVILACQUA 

BONDANZE 


Tunin mi dís cussi che la Marie 
dopo di véj zurát eterno amór, 
«eterno amore» al dis par dile miòr, 
la file cun Tubie. 

Al vai. Mi pree: «Menut 

tù che tu j sês cusin e tu sas dut, 
spint "ne peraule bar che ché galere 
mi torni ché ch'e jere; 

fás in maniere, fás, 

ch'o rivi a vé di gnüf un pô di pas!». 
E jo par lui cheste peraule o spint. 
J dis "e frute: O sint 

che dopo che a Tunin tu j ás zurat 
eterno amôr e eterne fedeltàt, 

cumò tu j stás dafir 

a chel Tubie: cemiit? e cun ce cure». 
«No je quistion di cir», mi à rispuindút. 
«Il fat al è che Toni nol à mit 

di gjoldi dut chel tant che jo o pués dá. 
Cussi, par no strassá, 

chel alc di plui che lui nol rive a vé 
parcè no puèdio zédilu a plasê?». 

Scais 


Un gno ami di Roncjs di Monfalcon, che si cla- 
me Julo Tardivo, ch'al veve bisugne di fási visitá dal 
dotór dai vói, al va te Casse Malatie par cjapá Pa- 
puntament pe visite. 

La infermiere j fisse la zornade e Pore e j raco- 
mande di presentási puntuál, stant che il miedi al 
veve simpri une vóre cefá. 

Julo, propi in ché matine dal apuntament, biel 
ch'al sta par montá sul so auto, si vise che chest al à 
une ruede sbusade. La gambie ma al piart timp, e al 
rive su la puarte dal ambulatori dal miedi in ritart di 
un quart d'ore. 

A] bat, al jentre e j dis ae infermiere: «Che mi 
scusi, `o soi Tardivo...». 

La infermiere lu ferme: «Nie póre. Il miedi nol è 
ancjemo rivát». 


«Siór dotór, no varéssial alc di bon di dámi par 
fâ... par podé fà biele figure cu la femine?». 

«Tros agn véso»», al dis il dotór. 

«Setantecinc». 

«Poben, 'o pensi ch'o vébis za fatis lis uestris. 

Tocje rassegnási». 

«Sidr dotór, jo ’o ài amis de mé stesse anade ch'a 
contin che lór no màncjn di compuartási pulit cu lis 
lór paronis». 

«Contàit instés ancje vo». 


«Siór spiziár, par plasé, che mi dedi un colirio». 

«Store, ‘o vin plui qualitáz di colirio; àe qualchi 
preferènzie јё?». 

«Nò. Che mi dedi un colirio qualunche, baste 
che no mi rivolti il stomi e che no m'intosséi la bo- 


cje». 
VICO BRESSAN 


Duc’ in chest mont a varessin gust di vé un ami leál, 
altruist e assolutamentri fidát. Ma pòs a’ son dispose a 
séilu. 


Gustavo Gili 

SALÜT 


Tunin mi à domandát 

( Tunin che, par дайт, a dut il mont 
a 'n' conte di ogni fate sul gno cont 
di nancje rivé a passisi di flat), 

mi à domandát: «Сетйі, 

Menut, cu la salute». 

E mi cjalave, intant che m'al diseve, 
cun voli di malizie ch'al ardeve. 


J ài rispuindát: «Tunin, Pal dís da sen, 
mi dil par te, ma propit o stoi ben». 

Feminis 


'O fevelavi cun tun ami malmaridát. 'O vevi in 
man un librut intitulat: «Introduzione allo studio 
della geografia» di un ciart Luigi Fabris «prete udi- 
nese», stampát a Udin «nella tipografia Turchetto» 
tal 1848; e chest librut lu sfuejavi e j leievi qualchi 
rie a chest ami. 

Mi soi fermât sul imprin su lis pagjnis là che il 
libri al contave cemút che Diu al veve creát dal 
nuje, secont la Sacre Scriture, il cil e la tiare, e po- 
dopo la lûs, e podopo il firmament, e po’ i mars e la 
tiare sute e vie vie fin ai àrbui, 'e jarbe, ai pes da l'a- 
ghe e ai ucéi dal àjar e dut, lavorant par sis zornadis 
di file. 

Podopo ’o ài pensât di lei al ami, voltanlu in fur- 
lan, un toc dal cjapitul di chest librut ch'al fevelave 
de «Creazione dell'uomo» ch'al sunave cussi: «Alore 
Diu al cjapà sü un pugnut di pantan e al dé dongje 
il cuarp dal omp, e disint: “Fasin l'omp a imàgjne e 
someanze nestre”, j soflà in muse la soflade di vite, e 
l'omp vivent, inteligjent e in cundizion di volé al fo 
creát. Podopo, indurmidit che lu vé e gjavàdij une 
cueste che j vé, cun cheste al formá il cuarp de femi- 
ne, e j `e dè al omp par compagne. E finide cheste 
òpare, Diu al fini di crea». 

A chest pont il gno ami malmaridát al dis: «A 
'n' veve fatis za vonde. Cheste ultime al podeve lassá 


stá di fále». 


M. 


Tu viarzis la aradio par sinti plui o máncul ce chal 
suzzét in Regjon. E tu sintis che a Córmons, a Cóme- 
glans, a Fùsine al è suzzedüt cussi e cussì; che sul Cò- 
glans al è colát miez metro di néf; che si è vude une 
scosse di taramot «sul monte Bernadia»; che des bandis 
di Attimis al è stát copàt un cenglár; che a Bànnia di 
Pordenon al è stát cjapát sot un e al è muart; che il Col- 
vèra al è saltát für dal so jet pes gran” plóis; che su la 
Mainizza.... 

Mi domandi: no si puèdial insegnáur a ché! siórs che 
nus cóntin chés gnovis ali cemùt che si clamin chéi país, 
chés montagnis, chés localitáz o chés aghis? Córmons no 
isal Cormóns? Còmeglians no isal Comeliàns? Fùsine no 
ise Fusine, e la Bernadia la Bernàdie? e Attimis, Áttimis? 
e Bànnia, Bannia? e il Colvèra, Còlvera? E la Mainizza, 
ise la Mainizza o la Màinizza? 

Tant difizil? 

E CUMO? 


Cun ché di jéssi miór, 
a sun di daj, 

"o sin riváz 

a spacâ für 

la glesie de famée, 

a copa il frit 

tal grin de mari, 

a conod le Veretat... 
lomp... 

la storie... 

il timp... 


E cum? 


GIANNINO ANGELI 

FEVRAR 


Un ajarin dal diambar a buinore, 

ma, dopo, un tividin ch'al innamore. 
Lis viz in tal vignál si pò spedális; 
podopo a vencs, be volte di cuinzdlis. 


M. 

Gabriel de Indolorade 

FEVRAR | 


Su la fin dal més a’ nassaran lis primis violis sui 
rivái e tes boschetis, ma aromai la int no van plui a fa 
bielis cjaminadis, parcech'e an béz di spindi e lant a pit 
no si spint nuje. Lis violis, se si a ché, si pò ancje com- 
prális, che tes florariis a 'nd' an tantis che si úl e biel 
grandis e gruessis, no ché robite dai rivái, che tu as di 
tirá i vôi par un'ore prime di scuviárzint une... 

Ma, Juste par chel, la seuviarie, e il prin soreli, la 


Par sinti la Viarte, la int a' laran a gustá tai am- 
bienz di campagne, cun dut che la campagne no je plui. 
Paraltri, impuartant al à spindi. 


L. C. 


| 
pm 

| Ë 

| AQUILEE 


Jentrant si cjàtin pieris e mosaics, 
| si sint la storie che durmint ’e tas. 


Für, un grant vert te lis: chest al è il lic 
là che plui grande 'e víf la nestre pâs. 


L G 

I PREDIS E LA CULTURE FURLANE 


Il 3 di fevrár dal 1181 il patriarcje Ulri II, in 
tun sinodo cui vèscui dipendenz di Triest, Capodi- 
strie e Concuàrdie, in union cul pape Alessandri 
III, al publiche une costituzion pe riforme dal cleri, 
slargjant cussi ancje te diocesi di Aquilèe il spirt 
gregorian de libertát glesiastiche dal imperi. 


* 


Dispès, fasint la storie dai patriarcjs di Aquilèe, 
si dismentèisi di cjalá indentri tal spirt religjós di 
chesc' omps, ch'a jerin prin di dut véscui e pastórs 
di animis. 'E je vere che qualchidun di lór nol veve 
fregul di spirt religjós, ma 'e je ancje vere che la 
plui part, come chest Ulri II, a’ jerin animis zelantis 
e parfin santis. E daúr di lór 'e je cressude tal Friül 
la fede e la vite cristiane dai predis e de int, che cul 
lá dai sècui a’ son deventadis componenz essenziáls 
de stesse culture furlane ven a stáj dal mút di jéssi e 
di pensá dal popul. | 


* 


Ancjmò uê al è difizil pensá un país furlan senze un 
plevan, parceche ancje lui al e part integrant dal orizont 

culturál dal popul. In efiet, la storie glesiastiche e la storie 
civil dal Friál no si po disgredeális, parceche a’ son dés 
musis de stesse medae. In chest quadri i predis, in grande 
part fis di puare int, a’ son simpri stáz e a’ son ancjmò la 
vôs plui cussiente dai sintimenz de int, i «inteletudi orga- 


nics» (al disarés Gramsci) dal popul furlan. 

Mingulis 


Tun cjamp di presonie dai inglés in tal Chenia, 
tal cors de seconde uere mondial. 

Cent barachis atór, cun tante int dentri a sinti il 
timp a cori, sistemáz come cavalirs sui gridiz. E tun 
cjanton di chest cjamp "ne tetóe cun sot vie come un 
spolertut par podé là a fà boli "ne pignatute di aghe 
ogni tant, par là pàrie podopo a fási un té te bara- 
che, lontan des vogladis dai cent che, se no, tu va- 
ressis scugnüt dáur un flát di chel te. 

E alore un ciart cjapitani Di Pietro, ch'al scjalda- 
ve l'aghe che j coventave tun so gamelot, si intarda- 
ve a là vie cun dut che la só aghe 'e bulive. Cussi jo, 
ch'o spietavi di fà boli la mé aghe ancje jo, j diséi: 
«Ch'al viodi, siór cjapitani, che 'e bol». 

Mi rispuint: «Sì, `o viót ch'e bol, ma ’o uei lassá- 
le boli un póc di plui, ch'o ài la mé barache distan- 
te». 


Simpri in presonie, tal Chenia. 
Quatri di lôr, in tun camp сја’ dal diàul a tirále 
che mai, а’ vevin уиде une mieze pinte di cafelat 

paromp di meti tal stomi a buinore. Ma par gjóldilu 
chel cafelat, chel brudiot, al mertave scjaldát, e par 
podélu scjaldá al oleve fúc, e un bussulot di bande; e 
lór, in quatri ch'a jerin, a? vevin pós lens di brusá e 
a disponevin di un sòl bussulot. 

Cussì a’ dezidin di impià un sòl fúc e di meti 
ognidun la sò mieze pinte di cafelat (po' sù po’ jù un 
quart di litro) in chel sòl bussulot. 

Il fúc al cjape. Si j póe sò il bussulot e si spiete. 
E intant che si spiete in cercli, impins, si cjacare; si 
scjaldisi fevelant de uere che chéi ch'a comandin no 
son bogn di vinzile, adula ch'al sarès cussi fazil. E 
no si si vise, intant, che il cafelat al dà sü. Si si vise 
nome quant che, a voli, uns dòs purizions a' son jes- 
sudis dal bussulot. 

E cumó? 

Un al dis: «O fasìn quatri parz di ce ch'al ё re- 
stát tal bussulot e 'o cjolin une part paromp». 

«Eh, nól», al dis un altri. 

«Parce nor». 

«Parceche jo la mé pinte le ài metude tal bussu- 
lot par prin». 

«E cun chest?». 

«Cun chest la mé part no je vignude für parce 
ch'e jere sot vie». 

«E la mé instès no je vignude für», al dis un altri 

dai quatri, «ch'o le ài metude tal bussulot par secont, 
e cussi...». 

Cussì, par no fa stòriis, doi di lor e an mangját, 
chéi altris doi e an cjalát. 


M. 


Al è stát dit che lis vilotis furlanis a son formadis di 
une quartine di viars («versi») otonaris, ven a stáj di viars 
di vot silabis ognidun, rimáz, come che si spieghe a scue- 
le, a-b-a-b,opüra-b-c- b. 

Ma jo 'o sai che une volte a Biliris si 'ndi cjantave, lis 
seris di luj e d'avost, sul zuc di Pieres o sul zuc de Eline, 
ancje une formade di viars di undis silabis, ven a stáj di 
quatri «endecasillabi», rimáz a - a - b - b. M'e visi ancje- 
mo: 


Il gno morós nol è dal teritori, 
al à une gjambe zuete e nol pò cori. 


Se nol pò cori e alore ch'al cjamini; 
se cjaminá nol pò, che si strissini. 

Cui sa ce ch'a pensaran? 


A’ jerin sintaz adór dal riul, dongje Paltris, a cjalá 
il cil ta Paghe di bosc. 

«L'aghe 'e semèe il cil», e disè jê, cun tune con- 
tentezze rampide che j implenave i vôi di une mara- 
vee di frute. 

«Si viòdin i clas da fonz...». 

«Pense: vé il cúr cussi, come une gote di 
aghe...». 

Po’, si volta: a’ jerin discors di fruz, no di morós 
e moróse. 

Lui al jere suturno. Al pensave ce stupidagjne 
ch'e je a cjalà il cil ta Paghe cun tune frute cussì...cui 
cjavéj sui timplis e ché muse di bussadis. Ogni tant 
la olmave di sotcoz e j viodeve dome la orelute co- 
lór di róse ch'e finive tai cjavéi, e chel taront di 
muse voltade di chealtre bande. 

Al ciri un clap e lu butà dentri. Une sclipignade 
`e sclizzà fin su la muse de fantate: une lagrime! 

«Oh, parcè po'?». 

Il clap al dismovè intór un nùl di türbit; e su la 
muse di jê 'e lusive ché lagrime vaide su ché triste- 
rie: 'e veve un barlum di soreli par entri, juste sot il 
voli lustri. 

Une cjampane 'e sunà a tradiment, piardude tal 
sgrisul de sere. 


«L’Avemarie». 
Alore ancje lui al jevá st, cjalant la cove restade 
su la jarbe: «Doman a’ pensaran... cui sa cel...». 


D. V. 


Si lèi che tane altris Comuns dal Friül, in plui di chel 
di Tavagna che si à fevelat di lui sul Strolic pal 1984, e 
àn perfezionade la lór segnalétiche stradál metint su lis 
tabelis i nons dai lór pais séi par talian che par furlan. 
Cussì e an scrit Amaro e Damar, Reana e Reane, Marti- 
gnacco e Martigna, Moimacco e Muimans... 

Ben fate. 

Ma qualchi Comun savéso cemút ch'e àn scrit o ch'e 
an dezzidút di scrivi il lór non par furlan? Venzone lu àn 
voltát in Vencon, Cavazzo in Cjavad; e stabilit di voltá 
Tolmezzo in Tulmiec... 

Cu lis pipis, insumis. 

Sarà... 

BATUDIS 


«Ti uei tan’ ben, Menut», mi veve dite, 
«e ti nd’ orai par simpri, par in vite...». 


Sis més a’ son passáz ch'o le ài sintude. 
Ce vite curte, puare, ch'e à vivude! 

EDUCAZION 


Scóltimi, Pieri, e bon! 

Che i tiêi di cjase a ti la educazion 
Pe vébin insegnade, no discit; 

ma tà che tu la vébis imparade, 
Лайт ch'o ài vit il mit 

di rileválu jo, 

mi par propri di nò. 


M. 

MARZ 


Marz al è mat, ma il frét si bone, al cale; 
Pajar nol secje, ni chéi quadri tons.... 

Si pò lá lune i céis a ciri tale, 

si pò lá pes cjarandis a urtizzons. 

MARZ 


Ancje tal Marz dal '86 al sarà ajar e, stant che in 
chel més si vara par quindis dis une vite cujete senze 
nissun aveniment disconziartant, a’ saran trops di fan- 
taz seneós di organizá qualchi proteste. 

Ma no si varan protestis di nissune fate, par dós re- 
sons: la prime ‘e je che i fantaz in cussiénzie a’ olaran 
Ја une proteste gnove e lá indenant cun jé par plui di 
une zornade, fintremai che la int a’ scomenzaran a inte- 
ressási e a domandá di ce che si trate; la seconde 'e je 
che no cjataran una proteste gnove e cundiplui la int che 
si son stufáz chal è un piez di berlá tantis e tantis pro- 
testis vieris senze che nissun ju sinti. 

Salacór, Puniche proteste gnove che si podarès fâ 'e je 
cuintri dal àjar di Marz. Cuissà che... 


E C. 

BARBANE 


Sul mar 'e je plui blancje vué Barbane 

cui nfi pojáz sul grum des monz datirsi: 

i nli tant blancs e fofs e penz а parin 
cussins dai boscs ch'a duàrmin dolz d'istát. 


Cetant lontans ch'a son i boscs e i nüi 

biel che culi Barbane e la lagune 

tra un vert di jarbis clâr e un scâr di lens 
fermis a’ stan e a’ scóltin dome l'àjar. 


LE 

LA FEDE TUN FRIÚL MIOR 


Il prin di marz dal 1335 il gnúf patriarcje di 
Aquilèe, Bertrant di Saint Geniès, al dis la só pri- 
me messe grande te basiliche di Aquilée, inviant 
cussi, cun tun at dí fede in Diu e te tradizion de 
glesie locál, il so sevér program di restaurazion re- 
ligjóse, politiche, economiche e culturál dal Friùl. 


ж 


П patriarcje Bertrant al reste te storie come un 
dai princips plui savis ch'al vevi vút il Friúl e come 
un dai omps che cun plui coragjo e an lavorát pal 
ben dai furlans. Lui al à il merit di vé fat l'ultin 
tentatîf impuartant par dáj unitàt e ben jéssi al stát 
furlan, ma tirant für nome de só fede la fuarze par 
scombati. E cun tant impen al à lavorát che no j à 
impuartát nuje di muri pal so ideál, lant incuintri 
seren ae leghe dai conzuráz che lu àn copát barba- 
ramentri a San Zorz de Richinvelde, dongje Spilim- 
berg, tal 1350. 


Pò staj che ancjmò uê il Friúl par continuà a cressi 
come popul al vedi bisugne di int pronte a scombati cun co- 

ragjo, a cost di sacrifizi personál. Ma nome cui cb'al à une 
fede grande come ché di Bertrant al pò jéssi disponút a 
spindi dute la só vite par chéi altris. 


G. C. M. 

LA VIARTE 


Ve’ mo ch'e rive vive 

la Viarte, cu la viole; 

la Viarte cu la pive 

su la jarbute mole; 

la V arte cu lis rosis sul zesár, 
sul barecocolár, sul mandolár; 

cui vôi sui dër des viz 

fin ir secs incandiz. 

La Viarte cu lis mingulis sui por, 
cui bùtui su ogni frascje e ogni bachete 
te cise, te boschete. 

La Viarte benedete 

che mil pinsirs te jarbe verde 'e puarte; 
la benedete V iarte 

che amôr a duc' 'e done, odór, colór, 
lusór e dut, calór... 

E a Meni? A Meni nie. 

Ni lás e ni calór. Malincunie. 
Pinsîrs, ma di altre fate. 

Cagnate, e pai siti dis 

un sól colór: il grís. 


M. 

Patatis 


Ferino Feruj, di Felet, cun doi fradis plui zovins 
di lui, a’ jerin stáz clamáz di un bacan dal país a 
meti patatis tun so cjamp un póc fúr dal país. Chest 
bacan ur veve parecjadis lis patatis di meti za tajadis 
риш, ogni toc cui siéi doi o tre vôi, in quadri zéis di 
lavà; al veve cjariáz chesc' tre zéis sun tune sbarele e 
ju veve inviáz disintjur: «Vàit, semenait, e quant cho 
vés finit tornàit ca di me ch'o varés la bocjade». 

A' jerin timps adulà che chéi ch'a vignivin cla- 
máz a dà une man in campagne no vignivin pajáz 
come ué un tant a l'ore, ma cun tune mirinde, cun 
tun gustà: cun tune bocjade, insome. Cussi quant 
che Ferino e i siéi doi fradis a’ finirin di meti jù lis 
patatis e a’ tornàrin a dij al bacan ch'a vevin finit il 
lavór, chest bacan al mantigni la impromesse. Ju 
fase senta 'tór di un taulaz sot il puarti de cjase e di 
li a un póc ur puartà uns quatri bárs di polente fre- 
de e un cjadin di lidric cul argjel; po’ ur disè: «Cja- 
pàit e mangjàit e, quant ch'o vés finit, vàit a cjase». 
E al parti. 

Quatri bárs di polente frede e un cjadin di lidric 
a chéi tre che si jerin sglováz par quatr'oris! E che la 
fan la vevin areditade dai vons e che tant da rar a 
podevin bonále! Mál e mál avonde! E tal lidric nan- 

cje une frizze di argjel paromp! E il lidric dúr, pelós! 
E po’ nancje une scae di formadi, une patate les- 
se...une tazze di zonte... 

Ferino al mastiá il so lidric e la só polente senze 
di nuje, ma al mastiave clauz; e al pensave. E une 
volte pensát, apene che i siéi doi fradis a' finirin di 
crugná la lór pitanze ancje lór, ur disè: «E cumo je- 
vàit sü, cjapàit sü un zéi paromp e vignit daür di me 
senze fâ cunfusion». 

«Dulà linor». 

«Cidins, daür di me». 

Ju mena tal cjamp là ch'a vevin stát a meti sot 
lis patatis. «E cumó», ur disè, «ognun la só cunviérie 
e i pis tal so agár, e vie; e sgarfà ben; e cjapális sü 
dutis, e no lassánint nancje une... e pojális tal zél...». 

In chel an, chel bacan che si dis, di Felet, lis pa- 
tatis che j coventavin al à scugnüt là a marcját a 
comprális. E Ferino e 1 siéi doi fradis, e sò mari, e 
duc' chéi altris di cjase, mai plui gjoldudis tantis pa- 
tatis come in chel an! 


UARBITE 

Fruzzons 


'O jeri impiegàt a Udin e ’o lavi ogni di a Udin 
cul treno: jù a buinore e sù la sere. Dal *30. 

Ancje altris di lór tra impiegáz e operaris, ce di 
Tarcint e di país dal contorno, ce di Dartigne e Gle- 
mone, a làvin sù e Jü cun chel treno. 

Di Glemone al vignive puar Bepi Sporeno, sui 
cinquant'agn, impiegát. Sturbit plui di Rico Menon, 
par solit nol diseve peraule e a' jerin pós chéi ch'a 
fevelavin cun lui par no séi obleâz a berlâj te buse 
de orele. Sentât compost su la sô sente dongje de 
balconete, al cjalave a cori la campagne difür. 

E alore une buinore di une zornade di marz che 
jo ’o Jeri sentàt dongje di lui e che ducjdoi ’o cjalavin 
für pe balconete i cjamps tra San Pelaj e Reane, jo j 
diséi, tant par dij alc: «Siôr Bepi, mi semèe ch'e séi 
in ritart la primevere chest an...». 

Mi cjalà in muse, al slungjà il barbuz viars di me 
e cun chê vôs nasál ch'al veve mi dis: «Ce?». 

«O dis ch'e je in ritart la primevere chest an...». 

Al alze cun doi déz de man drete il polsin de 
man zampe par discuviarzi l'orloi, al cjale Porloi po' 
mi dis: «Nò no, o sin in orari». 


M. 

Sclendaris 


Tal "42, a Lubiane. Un soldát di Buje, sposát, j 
mande une lètare ’e femine cun cheste direzion: «A 
mia moglie a Buia, in provincia di Udine». 

Pisto Menon, di Biliris, soldát ancje lui e ami dal 
bujat, al viót cheste létare e j dis: «Tú, bujat, sátu o 
no sátu che ché lètare li no j rivarà mai 'e tó femine 
a Buje cun ché direzion che tu ás scrite?». 

E chel: «Se 'e va cussi, bon; se nó ch'e resti a 
Lubiane». 


* 


Il Pue al veve fate la só lungje stagjon cun so 
pari tune fornás in Cucèvie, e al jere tornát, sot Na- 
dál, a cjase só a Feletan là ch'a jerin só mari e sós 
súrs. 

«Vergognós che tu sés!», j veve dite só mari. «Tu 
ás stât vie par dis més e no tu sés stát bon di scrivi- 
mi une volte ch'e je une, nancje une cartuline. Dis 
més, e nancje une cartuline!». 

«Si, mame», ] rispuint il Pue, «ma no ài mai las- 
sát di pensáus. Se no us ài scrit al & par vie ch'o 
vevi dismenteade a cjase la direzion». 


O. 

AVRIL 


Avril resint. Tal tivit, tal vignál, 
i cjâs des viz a’ viarzin i lórs vôi, 
a’ butin fur lis mingulis i pôi, 

i pestelacs a’ fódrin il rival. 

AVRÍL 


Il durmi in Avril al à unevore dolz, ma no si poda- 
rá prorogálu par lez fin a Dezembar, jessint che lis lez 
no son mai dolzis, ma pitost maris o almancul sèriis. Al 
è qualchidun ch'al dinèe ch'a séin cussì e al dis ch'a son 
legris, come par esempli ché dal «equo canone» dal an 
passât ch'e à vit mutivát quatri interpretazions validis 
cun quatri cifris diferentis di pajá. Ma ce ligrie, ché li? 
Ligrie di stà senze pajá in spiete di qualchi soluzion? E 
di ce bande varéssie vt di vigni une soluzion, cun duc 
in feriis? E dopo, paja cetant e cun cetanc' aretraz? 

Robis, duncje, di no durmi. E co i sorestanz a' fàsin 
lez par no durmi, al è di vé pore di piardi ancje il dolz 
durmi tradizionál dal Avril. Altri che sprolungje! 


EG 

COLORÉT DI MONTALBAN 


Passat Pagnà, '! è Colorét: 

daúr de tor si viôt 

la mont tra un blanc di nüi e di martórs. 
La strade drete `e gjolt tra lis cuelinis 
ch'al par ch'e svoli abas e e torni sà, 
dica "| è un paradis e dila un altri, 

al vose di bielezze il cidinór, 

la tőr ch'e à tant di orloi e meridiane 

`e spiete ch'a flurissin bielis oris 

co 'e je la volte ch'al è biel séi vifs. 


De 

LIS PIZZULIS NAZIONS, COME IL FRIUL, 
TA L'EUROPE DI DOMAN 


Il 3 di avril dal 1077 a Pavie Pimperadór Enri 
IV cun tun diplom uficiál al conzét al patriarcje di 
Aquilèe Sigeart l'investidure feudál su dut il Friùl, 
cun dutis lis prerogativis e regaliis dai granc’ prin- 
cips dal imperi, conz, marchés e duchis. Al nas cus- 
si il stát temporál dal vescul di Aquilee. 


* 


Cun chest at 'e ven creade pe prime volte une 
circoscrizion politiche e teritoriàl gnove, fate juste 
su misure de dimension etniche e geografiche dal 
popul furlan. Dentri di chel quadri juridic, di li im- 
denant i furlans e an podút ricognòssisi come co- 
munitát civil, svilupá la lor identitát etniche e cul- 
turál e fási ricognossi come nazion diferente di ché 
des regjons cunfinantis. 


Te dialetiche fra etniis e istituzions, fra culturis e 
stáz, si davualz dute la storie politiche dai ultins quatri 

secui in Europe e, di rifles, ancje in Friál. No simpri lis 
dër realtáz a’ son stadis in armonie tra di lor; dispès `e à 
trionfát la regule dal plui fuart, che, in chest cás, al è sim- 
pri Pistituzion politiche. Lant viars il 2000, si puedial 
sperá tune Europe armonióse (veramentri democratiche), 
dula che ancje lis pizzulis nazions, come il Frifil, a’ pue- 
din vivi dongje des plui grandis in spirt di rispiet e di so- 
lidarietát? Se il Friál al vès di vé une sò fieste nazionál, 
ché dal 3 di avril 'e sarès la date storiche plui adate. 


G. C. M. 

TONS 


Ue prin d'avril un cil di nfi pelós 
es quatri si è sbrocát e al à tonât 

su par di Cividât. 

«Sichè podino nó», mi à dit la Crós, 
«ара cumò sà il sac e lá a marcjat 
secont ch'e àn dit i viéit». 

J di rispuindát: «Tignút presint che il ton 
al à tonát te juste direzion, 

si podarès», j di dite; «ma al è miti, 
cunsiderât che uê al è il prin d'avril, 
fermasi sul antil». 

Mierlis 


'O lèi sun tun gjornál talian dal 30 di maj di 
chest an (1985), sot il titul «Arrestato un merlo 
per molestie», chestis riis ch'o voi a voltá par fur- 
lan: 

«Un mierli “in attesa di giudizio per molestie 
notturne”: al è suzzedút a Lanciano (Chieti) dulà 
che il pretór Giuliano Casucci al à ordenát l'arest 
dal ucel, di non Cleo, colpèvul, secont i esposc 
inviáz al judiz, di “continue molestie" cu lis sós 
siviladis. Il mierli al è stát consegnát al ufiziál ju- 
diziarr che pal moment lu tignarà tal so ufizi, in 
osservazion. Il proprietari dal mierli, stant al arti- 
cul 650 dal códiz penál, al riscje la pene dal arest 
fin a tre més». 

'O pensi. Se tant mi dà tant, chel mierli in- 
dian che la mé femine 'e à vude la idée di compra 
uns tre agn indaür (dusintemil francs!) cu la spe- 
ranze ch'al imparàs a cjantá e a fevelá come chel 
di Vitorio Gritti a Tarcint, di Silvano Nonino a 
Daprát e de Cèlide a San Zuan di Manzan; e che 
invezi nol fás altri che sivilá di buinore fin gnot 
come un treno o une sirene di carbinirs, o di fâ 
«pio...pio...pio...pio...» cun tune insistènzie e cun 
tune fuarze di forá lis orelis che lu sintin fin a 

Luseria e Monastét; se chest mierli che la mé fe- 
mine lu nudris cun formadeuz «Bel Paese», cul 
«Sluis» o ce sao; se chest mierli al vignis denun- 
ziat di qualchidun di chéi tanc’ dal contorno che 
fin a ué no lu àn denunziát par un riuart viars di 
Meni e de Lizie di Meni, il pretór di Tarcint, 
competent par teritori, cemùt podarèssial fâ di 
mancul di condaná Meni e la só Crós ae preson 
par in vite? 


M. 


Cetant grant ch'al è il uadagn di chel che nol bade a 
ce ch'al dis il vizin, a ce che il vizin al fás, a ce ch'al pen- 
se! Merte pensât a ce ch'o fasin nó, ai fins che la ópare 
nestre 'e deventi juste e sante, conforme ae bontát. 

Mai cjalà ai costums di chéi altris; va dret pe tó stra- 
de, senze láj für. 


Marco Aurelio 

UARPS 


La Nute 'e à un voli sól, ma a Blás j plás. 
Un sól 'e Nute j mancje, doi a Blás. 


MARCO VALERIO MARZIALE 


Ill (Traduzion di Meni) 

Devorzio 


Si jerin maridàz zovins, masse zovins, e a’ jerin 
làz d’acordo juste chéi quatri més dopo maridáz che, 
siórs ch’a jerin, ju vevin passàz tun viaz vie pal 
mont. 

Tornáz a cjase a vevin subit scomenzát a no stà 
bulintir insieme: che jê 'e domandave la lune e a lui 
j plasevin lis còtulis. 

Nuje fruz, ch'a saressin stàz un intric e, cul lá in- 
denant, nancje pirulis, che nol jere il cás... 

Ma se lui s'e parave vie instès che cui béz ch'al 
podeve disponi a’ 'n' cjatave apardut, jê, invezi, `e 
scugnive patafási la bocje, che dut il país la cjalave e 
i siéi di cjase, int di glesie, Di’ vuardi s'e vès scanti- 
nat! «Tu lu as cjolt e tu t'al tegnis!», j diseve sò 
mari. 

«Ma s'al è come che no lu vès cjolt!». 

«Е je la femine ch'e fas Pomp». 

E so pari: «E je la femine, si». 

Nò. La sentènzie dai siêi no rispuindeve par 
nuje. Cjàcaris; che jê, cul caràtar ch'e veve, la clâf 
dal savê fâ cul so omp par mudâlu no podeve cjatâ- 
le. Infati, dopo un póc ch'e fevelave cun lui par jen- 
trá tal argoment di mudálu; a front des osservazions 
di lui che nol podeve tasélis pe indule ch'al veve, jê 

'e dave sà di un subite, 'e alzave la vós.... Nuje, in- 
some; e il fuès che ju divideve si faseve simpri plui 
larc. 

Fin che i amis ch'a vevin a’ pensàrin "ne dì ch'al 
jere il cás di intervigni. J diserin a lui: «Posto che no 
vàis d'acordo, dividéisi. 'O sés zovins. 'O podés rifá- 
si une vite. In uê si à il devorzio. 'O vàis di un judiz 
а dij che no vés plui ché di stà insieme, e "o sês lì- 
bars». 

«Jê, ce disier», al veve domandat lui ai amis. 

I amis a’ fevèlin cun jê: «Posto che propi no ri- 
vais a tiràle indenant, dividéisi. Al e fazil». 

«Lui, ce disial?», 'e veve domandát jê. 

«J starès». 

«Dal sigúr?». 

«Dal sigür». 

«Poben....». 

A’ tòrnin di lui e j ripuàrtin la peraule che ur 
veve dit jé: poben. 

«Alore», al rispuint lui, «e varès gustr». 

«Si». 

«E jo chel gust no j al dóil». 

E a' son là. 

VIZIS 


Justin al è un viziôs, a to judizi. 
Nò, lui nol è un viziôs; [ui al è il vizi. 


MARCO VALERIO MARZIALE 


(Traduzion di Meni) 

LA ZISILE 


'O stavi distirát in tal vignal, 
dopo che ’es víz ur vevi dat il sal, 


co une zisile le ài lampade in cil 

uê di matine ’es dis, il dis d'avril. 
Subite che tal cil o le ài viodude 

j ai dite: «Zisilute, benvignude», 

j ài dite: «Zisilute, bentornade 

sot la mé linde che tu sés za stade». 
No à rispuindát. «Il nit dal an passât 
ve’ ca», j ài dite, «ch'o t'al ài uardát». 
Imò 'e à tasüt, svolant di ca e di la; 

e jo: «Zisile fèrmiti, ven ca... ». 

Naje. 'E à zirát chel alc pal cil pulit 
po’ ’e je partide, e jo 'o soi chi, scunit. 
'E je partide senze nancje un mandi, 
come dut nuje. Alore mi domandi: 


quale ise la reson? quál il parce 
che no à crodát di stà culi di me? 


J ào fat qualchi dituart quant e cemáüt 
se mé e à crodát di cjolmi ancje il salit? 

Ise la cjase mé che plui no j plas 
parvie ch'o j stoi bessól e dut al tas? 


Opiir parvie ch’o soi canocjo e gris 
иё mi bandònie, come i tanc! amis? 

Sposalizis 


Al veve imbastît un frut prin da Pore. Al va dal 
predi e j al dis: «Siór plevan, mi è restade». 

«Ce distu?». 

«La Mie...la moróse...». 

«Cemúto». 

«E je sglonfe». 

«Mal fate», j dis il plevan. «E cumó»». 

«О ài pensât di cjólile, di sposále prime che par- 
turissi, e `o soi chi a domandáj che nus maridi daur- 
man». 

«Us 'e péti passandoman, sàbide», j rispuint il 
plevan; «ma 'o vés di jentrá in glesie pe puarte piz- 
zule e no par ché grande, stant ch'o vés cumbinát ce 
ch'o vés cumbinát». 

«No, par ché grande». 

«Par ché pizzule, che la costumanze ’e je cheste». 

«Par ché grande, che la costumanze `e je für 
timp, е `e je оге ch'e coli». 

«Va ben», al dîs il plevan, «alore pe puarte gran- 
de, ma 'es sis a buinore». 

«No, 'es dis». 

«No, 'es sis». 

«Nò, 'es dis, che, se no, ’o salti la glesie e 'o voi 
nome in Cumune». 

«E tú tu varessis cir di mancjà ai tiéi dovés di 
cristian? di lá cuintri lis tradizions dai viéi? di fáur 
un dituart a to nono? a to pari? a tó mari? Di im- 
planta une famèe su chés fondis ali». 

«Siór plevan ch'al lassi stá i viéi. Lui la messe al 
à di dinuse 'es dis, che la int no sa e nol & necessari 
ch'a sépin che jo e la Mie 'o vin imbastit un frut 
prin da l'ore». 

Morál: il plevan al à scugnút rindisi e fà jentrá 
in glesie i doi morós, par sposáju, pe puarte grande, 
e es dis a buinore. 

Chest plevan che mi à contade la part al à zontát 
chest: «Viótu Meni», mi à dite, «jo no varés vút di 
diur messe par maridáju a ché ore e in ché forme a 
reson di ce ch'a vevin cumbinát. Ma chéi doi la va- 
rèssin saltade par là a maridási nome in Cumune. 
Cussi 'o ài ritignüt di scugní vigni máncul ai miél 
dovés e di diure come ch'a olevin: ancje, tra l'altri, 
par chéi quatri francs che, se nó, no varés podút 
véju, e che no fàsin mai mál». 

Al à concludút: «Peró, Meni, no ài podút strati- 
gnîmi di svindicámi chel alc: ju ài faz spietà plui di 
miez'ore in glesie denant di saltá fúr de sacristie par 
dîur messe». 


M. 

MAJ 


Si lave sà a rosari dopo cene 

come a une sagre. E viodi chê corone 
di frutis 'tòr la statue de Madone! 
E torná a cjase, dopo, cu la Nene! 

MAJ 


Al è chest il més che i garófui no varessin di costá 
tant cjárs, ma juste par chel no si fasaran in chest més 
presinz di garòfui a sioris e a fantatis, di pore di jéssi 
calculaz omenuz ch'a profitin de contingjenzie favurèvule. 
Venastáj che un presint di garófui, par ch'al séi avonde 
preseát, nol à di jéssi fat tal més dai garófui, ma in De- 
zembar, sot Nadal, ch'a cóstin unevore. 

Compagn al sozzét cu la Madone, che no si larà 
plui a funzion ogni sere come une volte, ma si fasará 
magari un viaz par viodi di persone chéi ch'a viódin la 
Madone che ur comparis, come in che país de Sclavanie 
Pan passât, che nissun si ricuarde plui il non, ma che a 
momenz j cjapave la volte a Lourdes. 


Inc. 

FLUMISEL 


Lis stemis ch'o vin vút cognossudis, cun aquilis, 
leons o simbui difizzii, no puèdin vé parintàt cun ché 
dal Cumun di Flumisel, che no à nuje di retoric e, an- 
zit, `e pant une tal inesperiènzie ch'e semèe disegnade e 
piturade di un frut. Riprodusude po sun tun plat cun 
colórs tenars, smáviz, di lapis zelest pal flumisel e pal 
cil clár, e vert par un prat infinit e pai arbui, nus fas 
pensá plui a un paradissut che no a une Ministrazion 
Cumunál, ch'e varés di jéssi significade di ché cjase ch'e 
figure tal miez dal quadri: une case blancje cun tane 
balcons quadráz e un taront, il plui alt di duc, sot il 
colm dal tet. 

S'o bensin di jéssi a cucá par chel balconut taront, ’o 
podin crodi che in ché di ch'e je nassude la steme 'e veve 
za segnát in se il destin dal país. Quál destin? Chel di 
jéssi un biel paisut dongje dal már e cun tune glesie 
avonde biele ancje ché, si, ma cun tune tal acùstiche che 
il plevan, puar, invezzi di dí peraulis, al scugne disgotá 
silabis? Chel di jéssi il país ch'al è nassát Ugo Pellis, 
chel grant studiós di lenghis cognossit im miez mont? 
Chel di vé une biele sagre dai piarsui?... Sì, e a па è 
ancjemó robis, tantis che mai; ma la steme, cul jéssi fate 
cussì come ch'e je fate, 'e à ancje une magje: che ce ch'al 
à våt stat e ce ch'al capite tes cjasis dal país al ven con- 

tat dai fruz. E co lis robis a’ son contadis, a’ tòrnin a 
vivi ancje miór de prime volte, parcech'a devèntin stòriis 
de vite plui umane dal mont, ch'e je ché immaniade su 
ognun di nó, cun dut ce che nus tocje di viodi e di fa. 

I fruz di Flumisel e di altris país li atór a’ fasin 
ogni an un compit pal concors «Rino Bressan» e a’ cón- 
tin come la lór steme: cui colórs, cu la passion, cu la 
fantasie, cul balcon taront, cu l'anime. 

REGJON PUINT VIARS IL MONT TODESC 


Il 15 di maj dal 1155 dongje Bologne il patriarcje 
di Aquilèe Pelegrin I, omp di grande sapienze e virtút, 
si cjate cun Fidri I Barberosse, e dopo lu compagne 
durant il so viaz a Rome dulà che il re svéf il 18 di 
jugn al ricéf dal pape Adrian IV la corone imperiál. 


* 


Il patriarcje trentin al viarz la schirie dai granc’ 
princips dal Friúl che tal secul XII e’ an realizát tal lór 
stát la plui grande paronanze politiche pussibil in chéi 
timps. Chest al dipent soredut de lór fedeltát ae politi- 
che imperiál ch'e veve fat dal stát furlan la só pedine 
avanzade viars Pltalie, massime cui Hohenstaufen. 
Cussi il patriarcját par secui al à vivút für dal quadri 
storic tipicamentri talian, dispes ancje in oposizion ai 
siéi svilups politics e culturái. Come quant che il stes 
patriarcje Pelegrin al lotarà, insieme cul Barberosse, 
cuintri i Comuns talians, lant parfin in uere insieme 
cul Barberosse tal 1161 cuintri chéi di Milan. 


* 
L'ereditat storiche di leams lunes e complès, no nome poli- 

tics e no nome medioevai, cul mont todesc, ch'a fòrmin une com- 
ponent essenziál de culture furlane, 'e po uê jéssi ben doprade 
dai furlans come imprest di pacificazion e di svilup, di media- 
zion e di proposizion parsóre dai cunfins creáz dai stàz mo- 
dernos. A’ son chestis lis fondis storichis e culturáls ch'a pue- 
din tigni sù un Frill no periferic e margjnál, ma central tune 


grande Europe di doman. 

MAJ DAL CUR 


Maj vecjo al mée ітд i niz 
e rosis für par für; 


al lis tai praz fluriz 
Jin dentri dal gno cúr. 

A GJLIO 


Nome cumo, Gjlio, che tu polsis par simpri ta chest 
pizzul strop, nome cumò 'o olsi fevelàti. 

Prin no ài mai våt cir, parceche tu mi fasevis sudi- 
zion cul to jéssi suturno, restif. 'O varès volit fati com- 
panie, cjaminâ cun te pai cjamps, ancje cence sgambiá 
peraulis. 

No tu mi varessis nancje scoltat prin di cum, Gjlio: 
tà tu sameavis fà apueste di slontanáti di cui ch'al jere 
dongje. «Stramp, pol» a’ disevin di te. E cundifat tal 
mát di pensá di tane’ 'e pareve une strambarie ché di 
volé métisi simpri in bande: no tun banc in glesie, cun 
dut ch'al jere puest, ma sul scjalin dal batisteri; no in 
file cui omps tes prucissions, ma in code, dopo lis femi- 
nis; no montât sul cjár par lá a võre, ma a pit dar. 
Cussì ancje a case: no mangjá su la taule cun fradis, 
cugnadis e nevóz, ma su la bancje, dongje il spolér. 

E pareve une strambarie lá a durmi 'e ore des gja- 
linis e jevási a straoris par regolá la stale. 'E pareve 
une strambarie ché di no impirá mai la blanchete, ma di 
tignile simpri su lis spadulis d'estât e d'unviár tant che 
il cjalt e il fréi no esistessin par te, отр cence timp! 

'E pareve une strambarie ché di no stá a baratá une 
peraule sul segrát o su la plazze prin o dopo messe 0 
sul clap für dal puarton. Opár no lá te ostarie tal do- 

pomisdi di fieste a fâ une partide di cjartis o di balis e 
a bevi alc dopo une setemane di faturis, e lâ invezzit 
ancjemó te taviele a cjalà i cjamps tant che no tu ju ves- 
sis mai viodiz! 

'О sintivi ancje jo la vóe, come te, di sejampa de int, 
la vóe di infondámi te nature. 'O saressin stáz in doi a 
passisi de cutetezze de taviele, massime quant che nissun 
al pensave di là a cucále tai momenz di vite segrete. 

Mi sarès plasát d'unviár sinti cun te sivilá l'ajar 
Jenfri i ramaz croz e il scrosopà des cjanussis, intant che 
un ucelut imbramit al svoletave mo ca mo la. 

Al jere biel, po, te Viarte, co l'arbe gnove 'e cirive 
il so puest jenfri ché secje e i butui grues sui arbui no 


fidavin l'ore di sclopá. E in qualsiséi puest s'induvinave 


ancjemò dute la taviele: de Rivote ai Cuarnaz, dai Prá- 
zadalz a la Muche. 

Mi sarès plasát vignî cun te vie pal Estât, quant 
che il fueam des cjarandis, dai fossái, des clocjs, dai ri- 
vái al sameave, almancul lì di nô, volé siará la vidude, 
taponá senis segretis. Epfir bastave jentrá tune strizzi- 
dure par scuviarzi la fieste dai papavars jenfri il po- 
lombá dal forment o de siale o, plui indenant, par scu- 
viarzi lis pistagnis verdis de blave impicotide. 

No sarès nancját di vigni cun te, Gjlio, mancje te 
Siarade co la taviele 'e torne a distaponasi, co "e torne a 
fa viodi il nestri destin: ramaz scrideliz, cumiériis di- 
serotadis, tapéz di jarbe e di fueis cence vite; si sintive 

nome il crizzà dai pas e il piulá di ucéi sturniz. 

Ma forsit, Gjlio, ancje s'o vès olsát diti di cjaminá 
instemit, no tu varessis volt: jo masse zovin e i zovins 
no capissin il lengaz segret de nature. 

Cumò, paraltri, Gjlio, al è passât dal timp: 'o soi 
cressút, angit o soi deventát intimpát dibot tant che tu 
jeris th, е lo capis miór chel lengaz. Si capin miór cum. 

Cussi, se si viodarin, 'o larin insiemit a cjaminá pai 
cjamps. No plui, paraltri, te nestre taviele: nus àn scon- 
celât lis cjarandis, lis stradelis, i fossái, i rivái; nus àn 
distudat il cant dai ucéi: a’ fasin sinti nome il businór 
di motórs, parfin tal nestri dopomisdi de domenie. 'O 
larin plui in lá o plui in sù, indulá che si sint il mur- 
тија dai riui, il cisicá dai ucéi e induld che si viót inmò 
il zardin dai cjamps. 

Mandi, Gjlio, fradi d'anime. 


LUZIO DI CJÀNDIT 


A fà il just si duár di gnot; baste no vé mál. 


84 


| 





LAGRIMIS 


Tal simitieri la Mariute 'e vai 
sul strop dal so cristian che j è mancjál. 


E alore ,jo ch'o sai 

trós cuárs che jé j à faz a chel biát 

co al jere, puar, a vivi la só vite, 

mi smaravei dal ¿ás e j dis 'e Ghite: 

«Lu vai cumò! Cemútt Par ce mutif 

quant che j à faz tanc! cuárs co al jere vifè». 


La Ghite mi rispuint: «Lu vai, cumo, 
po stáj parvie che fáinint plui no po». 

Fruzzons 


Quant ch'o jeri frutin, puare mé none, par fámi 
sisiná, mi diseve: «Sú mo sú, creature, fás sisin... fás 
sisin... sisine mo, creature». E se a mi no mi vignive 
di fale "e diseve: «Pis... pis... pis... aghe... aghe...». 

E alore in Abissinie, tal cors de ultime uere, al 
jere un colonel ch'al fermave dut il so batalion di 
neris quant ch'al veve di spandi Paghe. Ma al sufrive 
di uretrite e par chel al stentave a fale. 

E alore al faseve meti in cercli ’tòr di lui i siéi 
ascars e ju faseve berla: «Uaha... uàha...», ch'al oleve 
di «Aghe... aghe...», par inzitálu a spàndile. 


* 


Agn indaür un pre Pieri di Tarcint al lave a cja- 
pà il tram di Tarcint par là a Udin. E al incontre un 
biel vieli di Mulinis, alt, dret, fuart, (che no riten di 
podè pandi il so non), che j domande: «Dula lino 
po, siór plevan?». 

«O scuen rivá fin a Udin». 

«Reson, siór plevan. Tocjarà che un di chesc' dis 
mi dezidi ancje jo di lá jú, che, ogni tant, co si à la 
femine viele, no si pò fà di máncul». 

M. 

DOMANDIS 


Menut al è tal jet cu la Marie 

che j è comari, e a un pont al rive Bie, 
Pomp de Marie, te cjàmare de part 
che jê 'e pensave ch'al rivas plui tart. 


Alore Bie, dopo di sét restát 

par un moment impins a tigní il flat, 
j dis a Meni: «O Meni, 'orche gjachete, 
ce fâtu li po tà te mê cocjete?». 

Meni, ancje lui restât par un moment 
denant dal Bie rivât a tradiment: 

CO soi vignüt», j dis, «par mé ¿omari 
ch'e oleve cjacarâmi, e jo j cjacari». 

E Bie: «Ma ta, ché tô comari buzarone, 
lu sâtu o no ch'e je la mê paronet». 

E Meni: «Si, lu sai; ma in chest ricès, 
ce che mi va di di, lu dis instès». 

«Co a” se parla tra sords» 


Dopu tant timp Toni de la Niside, chef d'hotel a 
Les Bains, in Fransa, al era tornat al paeis par fà ’na 
setemana. Come par casu, la vizilia de la sagra al se 
veva ciatat cun Gigi Fa-dut, sansar de buna bocia, 
uli de la «Quintina». In banda via tal curtif, sot la 
piàrgula, vin e panséta a' stavin par fini e Toni, da 
on de mondu, ch'a se sa, al veva ben pensat de fâ 
meti tal siò cont ancia ’n’altra partàda, ma po siará e 
fà basta, da no slungià la bisàta pal gust de fà tars e 
imbarlumisi de bunora. Gigi, invessi, a nol veva 
penseirs de ché fata: lui a nol veva pressa; ugni tant 
'na fetüta, `na inglutida, 'na pipàda e adès, al siò sò- 
lit, al parlava, al parlava. Toni, ugni tant, al veva 
ben tentàt de fermá al trenu, ma Gigi sensa dâj 
badu, 'romai invenàt sul sió binariu, al gibilava: 
«Nò, cussì ‘a no val A nol è pussibul, Toni. Un 
mondu al va in malora e ca sten dus sidins. Nissun 
ch'al parli, nissun chal domandi, chal se lamenti, 
ch'al meti negri su blanc la protesta ch'a va fata! Oh, 
sì, qualchidun, ugni tant, un pori Cristul, ma va po 
a iodi quant ch'a vall... E chi al rispundi? Chi mai al 
rispundi, salvàdia bestia! dis in general, tun afar, co 
la parola "a éis dada?!... "Na uolta, oh, si! `na man su 
ché altra, un tai, 'na paca su la schena e 'a era fata: 

regula santa! No sai in Fransa, ma al di de uoi, uchi, 
niancia un nodar al basta. 

E po a' vègnin 1 avocàs, ch'a dan rasòn cul coni, 
e te te clatis in causa in tribunal come "na stécia, e a 
bocia siarada, cun davant "na buoga. E lóur a’ ciàn- 
tin! Ah, si! e po' zan-zan: un su chel altri! E tu te 
restis a sec, sensa niancia pl 'n' agrema, cu’ li’ sache- 
tis guòitis e te às i prediai da paiá, la famèa da man- 
tigni.. No te pòus cruodi. Uchi, tra vin e panstta, 
lò e te se capin. Ma tu va a iodi fòur, in paèis, du- 
lintòr: dos setemanis de sagra e ancia tre (che se "a 
ven fòur la mari de san Pieri a se rimanda) dut un 
sunét, un sussür del diaul, e par tanta ligria nissun 
ch'al se indigni, ch'al reclami. Mai, nissun! E nissun 
ch'al pensi a remedià la malaparada, 'stu balabèn, 
'stu nasabon, ’stu vivi e comedási. E bevi e mangià 
four de misura. E intant dála da intindi e pará-su e 
sforopá e intorgolási e godi, tra tanta ignorantisia. E 
chel ch'al è pesu, nissun ch'al se domandi chi ch'al 
paia al golosès, al flòc de "sta ligria, dut 'stu sfracèlu! 
Ch'al è un sfracélu, iò dis, salvadia bestia! Ma ca, te 
ios, nissun rispunt; ch'al sarès da rispundi, dis iò, 
quant che un al domanda, a no te pari?» 

Finalmentri Gigi al se veva fermat, e Toni, cia- 
pàt gust a ché baronada, sot la piàrgula de la «Quin- 
tina», intant che Gigi al slungiava la man su l'ultima 
fetüta, adès a’ lu pontava: «Quant ch'al è da rispundi 

a se rispunt, se un al domanda, natural! E suoi cun 
te, come Diu comanda. Ma tu, Gigi, no te vòus fer- 
mati, te tiris dret, par ció cont, come un balènul... 
Ca va! ça val... Suoi d'acordu cun te, nuia da di! E 
come ca, sta sigur, al è ancia in Fransa. Al vòul bés 
par fâ 1 siors. Santa palanca! Ma adès no sta ufinditi 
se dis ch'al é miezora che serci, che tenti de diti... 
Me scoltistu, Gigi?» «Oh, sì, sigùr! Va indavant!... 

Vaida, vaidal» al veva rispondut Gigi, in todesc, cul 
grop de "na sbulsida. «lò ài doma ‘na domanda, 
Gigi; tout-court: chi élu ch'al paia l'ultima partada?» 
Dita cussì, da Toni, "a era oa sdrumada. Ma Gigi, 
che forsi al veva capit la menàda, cun calma, bel 
belu, come sensa daj pesu, ancia se la òus a stentava 
a vigni, par via de ché tos cunvulsa e mulisita, a' lu 
veva ingelàt: — «Savevi 10, Toni, che tu no te me 
scoltis quant che te parli. Par me, a la tó domanda, 
'a éis una la rispuosta e clara! Sai ben come ch’al cor 
al mondu. Ca, come in Fransa!... No, làssimi di. Sen 
amigus da tant, te me cognós da agnorum. Te sas 
come che suoi: clar e sclet come l'aga santa e po, tu 
te sas, iò e te se capin e te sas che iò no s'ciampi! 
Tu dimi, pituost: Chi élu ch'al dis ch'al éis l'ultima 
partada?... Se sen d'acordu sten puoc! — «Bessi ghe 
sarà che noi no ghe saremo» — al dis al triestin, e ca 
sen da la «Quintina». Lassa ch'a parti! E blanc e ne- 
gri e formai e panséta; ancia parsüt, se te vòus. Fa- 

sén sagra ancja nos! Chi mai al se lamenti? Sagra, si- 
gur! Ma tu te às da scoltámi, quant che te parli. E 
se te dis che sen dei lufs, Toni, te às da cruodi! A 
nol éis pi mondu!, salvadia bestia! E se metèn la pu- 
litica... No, tas, bisugna che te disi, governu ladru! 
`A no pòus zi indavant ugussi Te fai un esempli: 
Paltra setemana a Pordenon.....». 

E l'aria de la nuòt 'a partava via i discórs, tal 
curtif de la «Quintina» sensa mai di chi ch'al varès 
paiàt l'ultima partàda. 


RENATO APPI 


(Furlan di Cordenons) 


91 








Fan e spirt 


Me barba Bepo, fradi di me puor nonu, ch'al 
vares vuei pi di sent ains, al mi contava ch'a nol 
veva tanta bondansa di mangiá, ma di ridi fin ch'a 
'n' volevin. E al mi diseva che una sera, in taula, 'a 
era doma polenta e basta: né una sclisa di formai, 
un ciadin di radic, un qualchi alc di compagná cun 
la polenta. 

«Pupà, vinu di tociala in ta un zenoli?», al à do- 
mandat lui, Bepo, a sio pari. 

E il veciu, seriu: «Quant mai si àja sintut ch'àn 
tociat la polenta in ta un zenoli?». 

«E nu», al zeva indenant Angilin Basso una di 
ch'i contavin chistis robis, «miseria ch'a ni partava 
par aria, dopo muarta me puora mari, che una fe- 
mina 'a ten sü tre ciantons di ciasa... Ben i erin me- 
tus ducius nouf fradis a taula, ma in ta la taula a 
nol era nencia un flic di nuja: né polenta e tant 
mancul companadi. Alora jo, il pi veciu, i ài dita 
“Pari i vinu di zi a durmi cusi?". “Po no no”, al mi 
à rispundut il pari; “gjavait i soculus"». 


| OVIDIO COLUSSI 
(Furlan di Cjasarse) 

Jugn 








JUGN 


Jugn cun San Pieri, sagre di Tarcint. 
Messe e funzion, podopo, sul breár, 
tango, mazurche, slisse... tante int. 
Po” e fieste des cjariésis... senge viár. 

JUGN 


Lis aziendis a' oressin che qualchi bráf dipendent al 
scomenzas a fa lis feriis in chest més, ma cemút cunvinzi 
qualchidun? Ancje cui che magari Jugn j larés propit 
ben bai siéi afárs personái, nol si lasse persuadi par no 
passá par un basoál co j passaressin denant int cun 
mancul anzianitát di siarvizi, mancul grat, mancul ca- 
pazzitát o mancul inteligjenzie di lui. 

Alore, duc’ in Avost. E i gjornái a’ scrivin in pri- 
me bagjne che «L'Italia va in ferie» e in seconde bagjne 
che «un esercito si muove verso il mare» e che lis fabri- 
chis a’ siàrin. 

Che duc’ si sacrifichin a cori come i lacais e a fé co- 
dis tormentósis denant dai caséi des autostradis, si lu è 
za let tantis voltis. Cheste ‘e sarà invezzi la volte di vi- 
gni a savé cetanc’ sacrifizis che sdrumis e sdrumis di int 
a’ fasin par no jéssi stupiz. 


L.C. 

LATEIS 


Latéis cu la glesiute insomp dal mont, 
si sint ch'a préin lis jarbis verdulinis 

e a’ cjantin lis rositis cui colors. 

Ce cjamina culi! Si sint che Pajar 

`Ï è sot dai pis, e dentri 

tantis a' son lis robis che si à... 

Latèis di lat, din-din, lis tós cjampanis 
a' son tai práz, don-don, a' son tal ajar, 
dan-dan, a’ son sul plan lajè lontan, 

là che si sblancje il cil 

cui agnulins di lat 

che dindanant a’ rivin di Latèis. 


L6. 


Note - Si à sintüt a di che qualchi diletant di toponomastiche al à mutivat che 
il non di Latèis al riferirès in qualchi müt sul lat, ma culi la toponomastiche 
propit no jentre par nuje, che il lat al à une mutivazion dome che foniche e 


poetiche. 

L'INSEGNAMENT OBLIGATORI TES SCUELIS 
DE STORIE DAL FRIÚL 


L'11 di jugn dal 1366 il patriarcje di Aquilée Mar- 
quart di Randeck al publiche lis «Costituzions de Pa- 
trie dal Friül», la racolte uficiál di dutis lis lez ch'a for- 
min il dirit dal stát patriarcjal e ch'a son restadis in vi- 
gór fin ae ocupazion veneziane dal 1420. 


* 


Lis «Costituzions» di Marquart a son il plui grant 
monument de culture juridiche che par secui 'e à rezút 
il vivi di ogni di de comunitát furlane. Á cheste cultu- 
re, dongje des «Costituzions», a' partégnin ancje altris 
istitúz di grande innòmine come il Parlament furlan 
che, cun chel inglés, al pó séi considerát une des for- 
mis plui antighis e plui sapientis di mediazion sociál 
nassudis te civiltát di Soreliamont. 


* 


La cussienze e il gust di jéssi furlans nol à di motivási 
cun biadis resons di superioritàt o di cuintriposizion, ma su la 
nobiltat dal propri dirit. Cheste opinion di sè si po rigjavale 

nome de cognossinze storiche. Par chel duc’ i furlans a’ varèssin 
di batisi par che tes scuelis, ancjmò prin di insegna a lèi e a 
scrivi par furlan, je végni insegnade ai fraz la storie de lor 
gjarnazie. 

A ognun il so 


Al jere un biel paisanot, intimpát, a bevi i siêi tajs 
ta l'ostarie di Bie a Feletan; e a mi e ad altris quatri di 
lôr cho gjoldevin chel alc sentáz 'tòr "ne taule, nus di- 
seve cussì che in chest mont 'o sin duc’ compagns, 
siórs e puars, dotórs e inalfabez, muridórs o architez. 

«E jo alore», al diseve «ur dói dal tú a duc’, e dal 
lui a nissun, stant ch'o sin duc' compagns»; e al cjalave 
paràjar. 

Po’ al à zontát, voltát viars di me: «O pues dati 
dal lui juste a tì che tu ses Meni Ucel; e al plevan». 

E Ranieri, ch'al jere un dai quatri: «E jo no j dói 
dal lui nancje al predi». 


M. 


Di un siór une vóre avár, che j jere stade robade une 
sume di nuje tune stanzeute plene di béz, un tál al à dit: 
«Al e stát avár ancje tal lassási robá». 


Giacomo Leopardi 

LACAIS 


Lacais. A mil. Un fisco! Tal gno ort 
e atór ca e la, sul baladór, te cort, 

a’ van crugnanmi dut: il lidricut, 

i verzutins...; e i canelons tai vas... 
"Ме robe di fa cas. 

E alore a di un jo oi dis: 

«O tà, che cui amis 

tu crugnis dut il frut des més faturis, 
pussibil une tal? Ma va te grame 
pluitost che no cula tes més verdufis!». 
E chel: «Ma me la grame no mi clame». 
«Alore tal plantagn», 'o zonti jo. 

Mi dís di no, che li al sta ben il gri. 
«E alore?». «Alore a mi 

chel ch'al comande plui di te e di me, 
tal métimi tal mont cui sa parce, 

mi à comandát», mi dis, «di la indenant 
mangjant propri chel tant, e baste la; 
ni mancul e ni pluz. 

Se a ti chest no ti va, 

poben, e alore cjàpite cun lui». 

La sbrume 


Chest istát 'o soi lát a passá qualchi zornade tun 
biel paisut in Cjargne, cu la femine. 

'O jeri logát tune cjasute tal miez dal bosc. Il 
vert dai pins e dai práz atór vie mi faseve polsá i 
vôi, il sunsúr di une aghe ali dongje e il cjant di cent 
uceluz mi tignivin compagnie. Insume une pás, une 
pás... 

Póc lontan 'e stave la «agne Tine», parone di 
quatri vacjs, che ogni matine nus puartave il lat tune 
butilie di litro; ma cheste butilie no jere mai plene: j 
mancjavin simpri chéi quatri déz di lat par séi plene. 

Par un póc "o ài tasút, ma daj uê daj doman, une 
di j domandai il parce che la bozze no jere mai ple- 
ne. 

«Al à di savé», mi rispuint, «che il lat, quant ch'o 
lu met te butilie, al fás la sbrume. Jo la butilie la im- 
pleni, ma, dopo, la sbrume ‘е sparis...». 

«E parce vô no j dàiso la colme cul lat?». 

«Brao, siór! E alore la sbrume, a mi, cui m'e 


pàe?». 
SERGJO VISENTIN 

La bruscjete 


| La frutate 'e mertave propri di stáj daür. Disevot 
agn, more cun dós basetis des raris, doi vói neris 
come dós ulivis neris, doi lavris polpós, dós culum- 
butis nudridis... Al mertave di staj daúr, e infati tanc’ 
di lór dal país e dai país dal contorno j stavin daúr. 

Dopo cene, d'istát, al jere simpri qualchidun 
ch'al lave a fáj compagnie o tal tinelut de só cjase o 
tal curtilut daür de cjase, cuviart di une vit mericane 
che no finive plui. 

La frute 'e viveve cun só mari ch'e jere di bon 
| cür e che ogni sere sul antil de puarte `e visave se la 
| frute ’e jere là drenti dibessole o no. 

«Riveride, siore». 

«O frutat, sétu ca?». 

«Stino ben? E la frute?». 

«E je tal tinel ch'e à alc ce dij a Nicole...a Be- 

po...a Marchin...». 

Une sere che la mame no jere sul antil, al rivà 
Zenco dal borc di San Jacun di Biliris, intant che 
ancje al rivave, di Cuje, Guido, che si cognossevin. 

Si cjàtin su la puarte e si fermin. Si cjàlin. Si sa- 
lüdin, par educazion. 

«Me mi spiete». 

«Mi spiete ancje me». 

«Seriamentri?». 

«Tal dis!». 

«Mi pár strani». 

«Ancje a mi». 

Si cjalavin e il timp al passave. Po' a di un pont 
Zenco al dis: «Mah, jo ’o jentri», e al fás par jentrà. 

Ma Guido lu ferme. «Alt», j dis; «parcé tà e no 
jo?». 

«Ti ài za dit che mi spiete». 

«Ancje jo ti ài za dit che mi spiete». 

«Alore?». 

Alore, dopo di vé pensát par un pòc parsóre, a' 
dezidin di sinti a riuart il pinsir de frutate. «Sintin ce 
ch'e dis la frutate». La clàmin plui voltis, fin che jé 
si presente. 

«E alore?», ur domande. 

Zenco j dis: «O soi vignút chi come che tu mi 
ás dite». 

E Guido: «Ancje jo 'o soi vignút chi come che 
tu mi ás dite». 

«Va ben, ma cun chest?». 

«Alore `o domandarèssin cui di nó doi ch'al pò 
jentrá in cjase par prin». 

«Par me! Viòdit vualtris, che jo no ài ché di im- 
pazzàmi». 

«Ma...». 
«Ma nuje», 'e dis jê, «butàit toc, tiràit la bruscjete 

e chel ch'al vinz ch'al jentri ch'al al varà il so. Podo- 
po ch'al jentri chel altri, ch'al varà ancje lui la só 
part». 


Jo 'o ài bramát, come che duc’ i ùmign a’ fàsin, onór 

e útil, e 'o ài vút plui voltis di plui di ce ch'o vevi bra- 

mát e sperát; di chel instès no ài cjatát dentri, tal ultin, 
ché sudisfazion ch'o vevi ritignút di cjatà. 

Francesco Guicciardini 

TI SPIETI 


Dal poz cjamát di siums 
o tiri sà un seglot 

par distudâ la sêt. 

Dal zei incolm di pomis 
‘o sielz la plui madure 
par muàrdile di gust; 


po’ o spieti insomp dal borc 
par vióditi a passá 

e díti: mandi frute! 

'O torni a cjase sàbit 

cu la tô lús tai vôi 

e il cür ch'al al sclopá. 


LUIGI BEVILACQUA 


106 











LUJ 


Luj. Su lis stradis un davoi che mai 

di machignis a la di scoreadis. 

Cui ch'al discór di crisi, a' son monadis; 
cui che si lagne, nol capis un cai. 

LUJ 


Bisugnara sapuartâ i| cjalt di Luj ancje sul lavór 
fintremai che i Sindacáz no utignaran di dopleá il timp 
des fèriis, puartanlu a doi més. I disocupáz e an pursì 
dodis més di fieste!... Si, cheste `e semée une blesteme, ma 
no si âl laf blestemá. Si sa ben che i disocupáz, cun 
mancul jentradis di béz e plui zornadis libaris, е àn 
pardabon un problem difizzil. Ma, cun dut il timp ch'e 
àn, no àno di rivà a sugjerí ai elez des cjamaris une in- 
venzion legislative par cressi lis jentradis mantignint lis 
ftestis? Par esempli, in deroghe ai modui in fis ch'a pre- 
viódin il colocament in pension dopo un ziart numar di 
agn di lavor, si podarès previodi la pension dopo un 
ziart numar di agn di disocupazion. Difat, la costitu- 
zion no disie che la Republiche 'e je fondade sul lavór? 
E se un nol à lavor, al scuén jéssi almancul pensiondt 
par jéssi in regule e no jéssi cuintri de Costituzion. 

MERÉT DI CJAPITUL 


Merét al veve la fontane grande 

cun tune grande ruede te só plazze, 
une ruede di fiár ch'e cjacarave. 

Dai orz `e cjacarave e dai sclopons, 
des bèstiis, dai maláz, de Messe grande, 
al venastáj di dut, cun qualchi vuic 

e qualchi sgrasajade, biel zirant 
daprif chel cuarp di mir e di bandon. 
Cumó 'e je muarte la fontane grande, 
'e je sfantade, nol esist plui nuje, 

vué chest país al è dome une strade, 


` forsi une glesie, forsi qualchi cjase, 


ma forsi nuje, che la strade e scjampe 
de glesie e des murais di chest país: 

j mancje la peraule, j mancje il cur, 

j reste dome il dál che mai no j mir. 


LG 

LA GJESTION DAI BENS CULTUR ÂI 


Il 13 di lui dal 1031 il patriarcje di Aquilée Popo 
di Treffen, carintian, al consacre cun grande solenitát 
la basiliche di Aquilée, che lui al veve restaurade ti- 
rant sü dongje la toresse maestóse, come simbul de 
unitát e de grandezze di dut il Friúl. 


* 


Il patriarcje carintian al & forsi l'omp che plui di 
ogni altri al à concorüt a creá la potenze politiche dal 
so feut furlan e a poni la fonde de future paronanze 
complete sul Friül dal vescul di Aquilée. Dinamisin 
economic, prepotenze militár, azion diplomatiche, ri- 
vendicazions metropolitichis a’ son i impresc' che lui 
al à doprát senze scrüpui par creá za tal prin dal XI se- 
cul un scandai (un sium?) di stat patriarcjal. E in chest 
program nol à dismenteát nancje i siéi simbui sociái, 
comenzant di chel che cun plui evidenze al leave l'ore 
presint cu la grande ereditát storiche dal Friül: la zitát 
di Aquilèe. | 


* 


Cui ch'al úl lavorá pe dignitat e pal progrès dal Fri! nol 


à di dismenteá i siéi simbui ch'a pandin sedi ai Furlans sedi 

ai forest! la qualitàt antighe e nobilissime de lor storie e a 
contribuissin a formà l'imagjne publiche de regjon. Par chest la 
gjestion dai «bens culturái» regjondi no varés mai di séi dele- 
gade al stat, ma `e varès di costituî il prin impen di une poli- 
tiche veramentri furlane. 

Prestiz 


Berto dal Crop al jere di cjase al «Trieste», a Ni- 
mis. Al pojave la biciclete 'tór dal mur, al jentrave e 
li si fermave lis oris a cjalà, a babá e a bivucjá. 

Une sere un qualchi militár di Atimis j strafui la 
biciclete e lui, dopo qualchi besteme, al pensà di do- 
mandainint une in prèstit a Turo, il paron dal am- 
bient, par podé torná a cjase. 

Dopo qualchi setemane che la doprave senze 
mutivá di tornále, Turo la reclamà cheste biciclete, 
par che no lès in prescrizion: «M'e tòrnistu Berto? 
Viót che mi coventel». 

«No stà a preocupati», j rispuindè Berto, «quant 
che mi tòrnin la mé, tu varás la tó in curt». 


GLOVAZ 


No stá a lá indenant cul discuti su la pussibilitát che 
si cjati un omp just e bon. E je ore che tu séis just e 
bon. 


Marco Aurelio 

CJAPIÉI 


Co ‘e jere Pasche 

gno pari, chel braurin, 
al scugnive comprási un «Borsalino» 
in Marcjatviéri 

lavie di Zagolin; 

e nô frutatis, 

par no séi di máncul, 
un cjapielut di pae 
cun floc e mazzetin 

là di siór Lapo 

ch'al jere un fiorentin. 


Cul cjapiel gnáf 
e il cir plen di vivór 
о lavin a bussa nestri Signor. 


LUCIA SCOZIERO 

A Grau 


Alore la femine 'e jere lade par uns quindis dis a 
Grau a cjapá soreli par pará vie i atriz ch'e dis di vé, e jo 
une domenie ’o dezzit di là a cjatále. 

"О cjapi la coriere es siet a buinore a Feletan e "o rivi 
a Udin. A Udin ’o spieti qualchi minüt, podopo cun tun’ 
altre coriere 'o partis par Grau, adulà ch'o dismonti 'tòr 
des nùf dopo un biel viaz distensîf sun tune machigne 
biele, còmude e nete (meràcul), cjamade di int cujete che 
nancje in Gjarmanie. Biel! 

"О fas ché mieze mie e ’o rivi là ch'e stave la femine. 

Ma la femine `e jere za lade tal mar e jo alore ’o soi 
lát a gjoldi un café neri tun locál ali dongje e a lèi un 
gjornál; e a cjalá la int ch'e passave sü e jú, viestüz cun 
blecuz di nuje, e fruz e frutins a lá jenfri dai tanc come 
fainis, e viéi e intimpáz munturàz a zòvin vie. E nissune 
machigne a sunsurá, ni motocicletis: juste qualchi bicicle- 
te di fruz. Biel. Une serenitát, une calme, une misure, 
une pás! E duc' bogn. Duc' chéi ch'a fevelavín chel alc, 
lu fasevin a basse vós. Raramentri la clamade di une 
mari o di un pari a di un frut. Insumis come a séi für di 
chest mont ch'o vivin intassáz, smaneós che Di vuardi! 
E jo m'e gjoldevi che mai, e mi sintivi di lat e di zücar e 
viart viars di duc”, fruz e viéi, omps e feminis. 

E alore a di un pont a passin dongje di ali ch'o jeri 
doi fruz sui quatri cinc agn, viestúz nome cun tun pár di 
sacuz, e i sàndui tai pis. E a di un di chéi doi j si iere di- 

slazzát un sándul, e al mateave par comedálu, pleát, e nol 
rivave a justálu. E alore jo 'o voi par dáj une man. «Las- 
se», j dis, «ch'o fasi jo», e mi sbassi ai siéi pis. 

Mi cjale come ch'o fós stát un demoni. Si drezze sà e 
al fás di butámi il sàndul te muse, fevelant par todesc. 

'O ài pensât: al è un frut, nol à capit la mé lenghe. E 
"О soi tornát a sentàmi intant che ché creature "e sbrissa- 
ve vie tra i taulins dal locál voltansi ogni tant a cjalámi 
di brut. 

Póc dopo 'e rive une biele siore bionde, nere di sore- 
li, sutile, viestude di véi. 'E rive passant für pai taulins 
ancje ché, come un venc. 'O viót, biel cjalanle da cjáf a 
pis, ma senze nissun brut interes, ch'e veve dispeát di un 
scarpin lis coreis che il scarpin j al fermavin al cuel dal 
pit. 

'O jevi sü de mé sente e j mostri cul dét de man dre- 
te chés coreis dislazzadis. 

Mi cjale e 'e va drete a sentási sun tune sente dongje 
di me, senze di nuje. 'O pensi: ise todescje ancje jê che no 
dà segno di vite denant de mé osservazion che no à fins 
se no chel di visále di chés coreis dislazzadis? E 'o torni 
a mostráj cul dét lis coreis dislazzadis: «Siorute, 'e à lis 
coreis dislazzadis». 

Mi visarai par in vite de cjalade che mi à cjalát, e in- 
stes par in vite mi sunarà tes orelis il son des peraulis 
che mi à rispuindüt: «Ma la pianti, sior lei, e el se inte- 
ressi dei casi suoi! No son mica vecja come lei, mi, de no 
rivar a star drio a le mie robe!». 

'O soi partit di chel locál e 'o soi lát a sentámi in tun 
altri sul ór dal már, che lu dividevin dal már une strade 

e une fereade. Pe strade, largje, a” passavin nome int a 
pit, e di lá de fereade al jere savalon blanc, gabinis e po' 
l'aghe dal már. 

Un trop di canais sui cinc sis agn a' zujavin su chel 
savalon cun tune bale di gome. E a di un pont cheste 
bale di gome 'e passe parsóre de fereade e, dopo di vé 
saltuzzát su la strade, si ferme su la strade dongje di me. 

Јо "o jevi sù dal moment de mé sente par lá a cjoli 
ché bale cun ché di tornáure a chéi fruz che ur jere 
scjampade di ca. Parce obleáju a zirá par dentri de ferea- 
de fin lassù insomp che si podeve jèssi für par vigni su la 
strade a cjoli la bale? 

'O rivi li ch'e jere la bale, mi sbassi par cjapále sù e 'o 
sint la vôs secje di un frut che mi dis: «Lasse li ché bale 
che no je tó!». Par talian. 

«O volevi butále dilà de fereade par ch'o podessis 
zujà indenant». 

«Lasse ché bale e impàzziti dai tiéi afàrs!». Par talian. 

La lassi e 'o torni a sentámi su la mé sente, un póc 
mál. Po' 'o pensi che, tal ultin, si tratave di fruz e no j fi- 
lài plui parsóre, e 'o tornai a sintimi bon e viart come 
prime in ché clime di pás che mi veve imbombát. «A son 
fruz!». 

Fin ch'a rivin doi mucs, ch'o capis ch'a son mucs 
parvie che, passanmi dongje, mi “disin: «Guten tag». Si 
sentin imbande di me. 

«Bon giorno», ur rispuint alzanmi sù de cjadrèe chel 
alc, par rispiet. 

Co al ven a viodi di lôr il camarir ch'al devi savé il 
todesc, j comàndin ce che ur semèe, e il camarîr, svelt, 

subit dopo, al torne viars di lór cun doi cjaldirs di gjela- 
to: une robe sproposetade, doi cói mai viodúz, wne 
sglonfe di pane cun cjariesis, frèulis, glàsignis e frambue 
parsóre vie, e marinéi. 

J dis al camarîr, siguramentri talian, quant che mi 
passe dongje cun chéi doi bocái in man: «Orpo», j dis, «e 
ché cübie li 'e varès di lapà dute ché robe lì?». J al ài dit 
riduzzant, senze invidie, senze cjativérie, tant par di alc. 

Mi cjale cun tune muse di às e, biel lant pal so fat, 
mi rispuint: «Ma a lei, cossa gliene fregar». 

'O ài pajade la mé consumazion e ’o soi partit par là 
a spàs su pe strade viars il centro di Grau. 

'O pensavi ch'o varès ancje podút fà di màncul di di 
ce ch'o vevi dit a chel camarir a riuart di chéi doi cói di 
gjelato; ma no varessial vòt di capi che ché mé osserva- 
zion 'e jere stade butade là senze un scopo particulár? 
Ch'e sintive da l'atmosfere ch'o mi cjatavi tun'ore che mi 
contentave adimplen? 

Nol veve capit a paziènzie. "О vevi cjapade une quar- 
te cjantonade dopo di chés dai fruz e de siore. Paziènzie; 
e o scomenzai a abada ce tantis personis ch'a vignivin 
cuintri di me su la strade o che mi strapassavin, che jo ’o 
lavi benplanc. E 'o notai che duc' fevelave o todesc o ta- 
lian: milanés, bassarül o triestin; ma todesc soredut. 

'O rasonavi: pussibil che nol sedi un furlan tra i mi- 
lante ch'a vègnin e ch'a van? No sino a Grau, squasi 
squasi in Friúl? No ise Aquilèe ca disóre? Todesc e talian 
d'ogni bande, qualchi francés... Furlan nuje. 

Ma a di un pont ancje il furlan si fás vif. A di un 
pont 's sint daür di me che si dis alc par furlan. 

'O drezzi lis orelis senze voltámi e 'o sint: «Dio poi, 
ma cheste int che ven chenti a fà cressi i presis, no po- 
darèssie stà a cjase, che ti cjólin il flat? Vàit a cjase, Dio 
poi! Vait a cjase, 'acrament!. Vàit su Postil». 

Un toc di une mé zornade a cjatá la femine a Grau. 


Cun vinc' agn in tal cür 
la muart 'e pár un sium, epür si múr. 


Teobaldo Ciconi 

«Cristo si e fermato a Eboli» 


Sere dal 22 di luj. 'O soi juste daúr ch'o finis di 
cenà, quant ch'o sint a di, di une frutate de televi- 
sion taliane: «Fra poco, andrà in onda il film di 
Franco Rosi, Cristo si è fermato a Eboli, tratto dal 
romanzo di Carlo Levi e interpretato da Gian Maria 
Volonté». 

«Cjale ce ben!», j dis ae femine. «O ài propit 
gust di tornálu a viodi!». 

«Ah, ben ben», mi rispuint ché, «se tu ás gust di 
stá sà a viodi chés malincuniis li, tu puèdis là; jo 
usgnot ’o soi strache e ’o voi a durmi». 

La frute, invezit, 'e sta ancjmó un moment cun 
me, po, dopo un póc ancje jé, cui vói che si stan sia- 
rant, mi dis: «Papa, o voi a durmi...». Mi dà la bus- 
sade de buine gnot e po 'e sparis in cjamare, daür di 
só mari. 

Restat bessól, mi sistemi ben ben e om met, 
cujet e cidin, a viodi il cine... 

E di tant in tant, di une tirine ch'o ài propit li 
dongje, a puartade di man, ’o tiri für tre, quatri biéi 
èmui ae volte, ros, frescs e saurîz, ch'o fás spari in 
bocje un daür l'altri cence nancje inacuàrzimi. Tant 
che, finit il cine, mi cjati a vé finit ancje duc’ i émui. 


Matine dal di dopo. 'O soi tal gno bagnut, an- 

cjmò miez indurmidit, ch'o mi fás la barbe, par po' 
scjampá di corse in ufizzi, quant ch'o sint che femine 
e fie si cisichin cidinis tra di lór. 

"О spizzi lis orelis e ’o stoi in scolte cul cjaf für 
de puarte dal bagno. 

«Ce si clamàvial, mame, chel film ch'a fasevin 
viodi par television ir di sere?», 'e domande la fie a 
sò mari. 

«Cristo si è fermato a Eboli», j rispuint ché. E 
par un moment, dut un zito. 

'O torni dentri tal bagnut par continuá a parámi 
jü la barbe che mi reste, mi cjali tal spieli par viodi a 
ce pont ch'o soi, e in chel ’o sint che la frute, alzant 
un freghenin la vós par fási sinti fintremai de cusi- 
ne, `e dis: «О crodevi che si clamas... Cristo si è fer- 
mato a èmoli!». 


EDDY BORTOLUSSI 


I fis a son bogn sul fijár. 

PAR SIMPRI 


Dait ae mari tiare 

il gno fagotut di vuès: 

J spiètin di dirit! 

Ma jo dopo mai 

о ài fat pupil 

il gno spirit tinticul 

di svoletá libar 

pal cil de furlanie. 

Al sgambetará di murbin 
par dutis li” sagris, 

si brustularà a vuál 

cu la flór de zoventút 

sui savalons des marinis. 
Si ricreará cu la plóe 
tanche li! tavielis 

arsidis dal sut, 

al ridará a bocje plene 

in cumbricule cui contadins 
tai momenz dal cjapá su. 
Al sustará di dolór 

pes disgraziis de nestre int. 
In ogni sít al sarà 

seneòs di ogni maravee 

in dutis li’ comblavis 
al cjatarà bon stà. 


Al restarà cul Frei 
par simpri. 


ZUAN MARIE BASSO 

Apost 








AVOST 


Quindis d'avost. A Udin, in zardin, 
la tòmbule, par mieze Furlanie. 

La plére `e berle i numars. Ju notin. 
Si va par doi... par un... Nol rive nie! 

AVOST 


Cui che nol pensará ai saláz di mandá par fâ savé 
là ch'al è lat a gjóldisi lis foris, al sparagnarà i bêz 
des cartulinis e dai boi; ma dopo nol savarà cemát im- 
piegá i béz sparagnaz. Cussi al vara un problem e al 
risolvarà cun chel il problem prinzipal ch'al a l'omp, 
ch'al è chel di vé il Pinsir. 

In chest cas particulár, biel pensant al podarà cal- 
culá che un omp come lui, cu lis cognossinzis ch'al à, al 
varès våt di scrivi a unevore di int: par conseguenzie, il 
prin problem al podarès jéssi risolvát comprant cui béz 
sparagnáz, par esempli, un yacht. Si capis subit che 
dopo si presentara il tiarz problem, chel di fâ cul yacht 
une crosere, dula lá, cui invida... Insumis, dut un grant 


pensá dal Omp. 

NANARIA 


La ésal Nanaria? 

La che si duár 

insumiansi di cuelinis claris 

in gnoz di lune. 

Salacór la jarbe 

planc e cisiche, cussì planc che il cil 

al si scrufuje par podé sinti. 

Tes gnoz di lune, Nanaria ch'al duár 

Ï à i cops d'arint e i siums des sòs cuelinis 
cui zucs tal dër a viodi il paradis. 


L. €. 

L'UNIVERSITÀT IN FRIÙL 


Il 13 di avost dal 1303 il Comun di Cividát al deli- 
bere di doprà 50 florins d’aur par pajà i professòrs dal 
«Studium» gjenerál, ven a stàj de Universitàt che il pa- 
triarcje Bertrant al veve apene fondade te capitàl dal 
Friùl. 


La volontàt di creá un istitút par difondi e elaborá 
culture superiòr dentri di une comunitát ’e je, senze 
nissun dubi, segnál di une maduritàt sociàl e culturàl 
di grant nivel. Chest al è di fat l'ambient dulà che den- 
tri si móf la societàt furlane dal principi dal Tresinte. 


* 


La stesse esigjenze di une Universitàt 'e je madressude in 
Friúl tal nestri timp, massime dopo il taramot, quant che 
come mai prime i Furlans е àn riscjat di piardisi come popul. 
La volontát testarde di vé une Universitàt al è forsi il spieli 
plui lusint de gnove cussienze popolár furlane. La fondazion 

tal 1981 de Universitát autonome di Udin 'e je duncje un 
aveniment impuartant te storie dal nestri timp. Ma no bisugne 
crodi ch'al basti che une Universitat e nassi par che servi ve- 
ramentri ae incressite civil di un popul. Bisugne ancje dopo 
staj дайт, par che no devénti nome une fabriche inutil di do- 
tôrs. 

In gjte 


Un Pieri, di Remanzás, sposát, senze fruz, ch'al 
lavorave tune fabriche a Remanzás, al veve stabilit 
di lá a passá uns quindis dis in gjte atór pa l'Italie, 
lui e la femine. Ma al veve stabilit di là a fà ché gite 
senze díj nuje 'e femine intant che j rasonave parsó- 
re. J al dise e femine nome la di a buinore ch'al 
veve dezzidút di parti. «Femine», j dise, «séstiti, cja- 
pe sü qualchi pezzot ch'o lin vie par un quindis dis 
in Italie». 

«Cer». 

«Une gjte in Italie cu la machigne, che mi an da- 
dis lis fertis». 

«Ma ce ditu». 

«O stin vie quindis dis. Siare dut e distrighiti». 

«Ma pal amôr di Diu, là atu il cjáf? E la cjase?». 

«Si siàrile». 

«E i béz?». 

«O paj jo, ch'a son undis més ch'o ài metút vie 
més par més ce ch'al zove». 

«No, Pieri, jo no mi móf». 

«Cemüt?». 

«No mi mòf». 

«E invezi tü tu ti movisl». 

«Nancje se tu mueris!». 

«Tu ti movis». 

«Nol». 

«Si, 'acrament!». 

«Blesteme tant che t'üs, no mi móf». 

Nie di fâ. Dopo undis més ch'al veve pensât a 
ché gite! Copále? Ma al sarès lát in pareson e no vie 
pa l'Italie! 

Al cjarià la só valis su la machigne e vie, rabiós, 
neri, e al jentrà tun' ostarie dal país. E al fevelave 
bessól: « Acrament», al diseve, «dopo undis més ch'o 
j rasoni, ch'o ten cont, ch'o sparagni.. E ché be- 
STIC...». 

«Sétu ledrós ué?», j domande il paron. 

«Copálel», al diseve lui, e po” j conte la part. 

«E tu vadis a inrabiáti par chel?», j dis il paron. 
«No puédistu lá vie dibessól, che nissun ti comande, 
che tu vas là che tis, che tu fas ce che t'üs?». 

«O vevi stabilit di là in doi, che su la machigne 
nol è biel séi bessói, guai un mál... E ché ludre...». 

«Ma sta cujet!». 

«... e ché ludre 'e à vút cür di dimi: “Nancje se 
tu mueris!”».!, 

«Ma sta bon. E se propi no tu uelis lá vie dibes- 
sól, cjarie un di chéi frutaz ch'a van atór dandanant 
pal pais, che ti fasarà compagnie». 

Pieri al spizze la orele, al pense chel alc e po' al 
jès da l'ostarie imburit e al va in plazze adulà ch'al 

jere un troput di frutaz a spassáse. Ur dis: «Cui di 
vualtris uèlial vigni cun me atêr pa l'Italie?» 

Chéi a’ rèstin par un moment. Po’ uns tre di lór 
a’ rispuindin: «Jo... jo...». 

Pieri al ponte il dét viars di un di chéi tre e a 
chel j dis: «Tú. Monte», e lu fás montá su la machi- 
gne. E vie. 

Al fevelave bessól e al diseve: «Ché porche! 
Dopo undis més ch'o j filavi parsóre... ch'o vevi dut 
studiát... programát... Ché bestie...». 

Udin, Pordenon, Mestre. 

A Mestre a’ van a mangjá. Po’ Pieri j dis al fru- 
tat ch'a varessin passade la gnot a Mestre e che il di 
dopo a' saressin láz a Vignesie; e cussi al ven fat. 

«Ché purcite!» al lave indenant Pieri pensant ae 
só Crós biel cjalant lis maraveis di Vignesie; «Ché 
strie...!». 

Podopo une pacjade di pés di már, che il frutat 
al jere plen come un gút. «Bon, eh?», j diseve Pieri. 

«Mai mangjade une robe compagne». 

E Pieri: «E ché sfondrade a dimi: “Nancje se tu 
mueris”!». ] 

Podopo Pieri, passút e bevút ancje lui, al à come 
un salustri e j domande al frutat: «Ma tò, si puèdial 
savé cui dal diàul che tu sès?». 


M. 

PINTIMENZ 


"e Mema 


«Ce ciristu? Ce perle atu piardude 

tit che tu vadis plet vie pe tó stradet». 
«Un' olme 'o voi cirint làmie, minude, 

di un'anime che un timp 'o ài trascurade. 


О cir "ne róse che no le ài olude 
la volte che l'avril m'e veve dade. 


Cjaminadór scanát, scunît, pintút 
lo voi cirint cumò ce che no ai vit». 


GIOVANNI BERTACCHI 


(Traduzion di Meni) 

A QUAS 


Un troi de claps 

un troi de erba 

un troi de viòlis, 

e dopo un s'ciap 

de ciasis ingrumadis; 
un cian ch'al baia 

"a femena ch'a restéla 
'na vecia ch'a duar, 
una ciasuta linda 
sora la mont; 

"a siya ta la cusina 
un café ta la còguma 
un giat tal sofa, 

e un vardá bon 

ta un biel mostás de vecia... 


ROSANNA PARONI BERTOJA 


(Furlan di Tramonz) 

Peraulis in crós 


Ae frute, siet agn finîz ai 2 di fevrár, J € vignút 


di colp, propit biel ch'o stoi a cjapá il soreli tal sava- 
lon di Lignan, il balin des peraulis in crós. 


'O soi apont cu «La Settimana» gnove dal 3 di 


avost in man, e jé, la frute, no mi lasse in pás. 


«Fàsimi fâ ancje a mi, papà», mi dis. «Fàsimi 


prová. Opür domàndimi, e jo ti rispuint». 


Par contentále, 'o tiri für un quadri di peraulis 


«facilitate» e 'o scomenzi a fális cun je. 


«Azzurro intenso», j domandi. 
E jê: «Quante caselle?». 

E jo: «Tre caselle». 

«E facile», mi dis «Blu». 

E po: «La scuola materna». 
«Asilo». 

«Si racconta ai bimbi». 
«Fiaba». 

«Misurano una spanna». 
«Nani». 

E vie indenant cussi... 

A un ziart pont, 'e rive une vôs che ‘e bloche la 


frute: «Dono dell'innamorato». 


«Dono dell'innamorato...» 'e ripet pensant la piz- 


zule: «Ma cosa può essere?». 

«Pense», j dis. 

«Quante caselle», mi domande sgarfant cu lis 
mans tal savalon. 

«Quatri». 

«No lu sai, dimal tú». 

«Rosa», j dis. 

«Rosa?!», mi domande spalancant i vôi. 

«Si, rosa». 

«Ah, 'o pensavi che si regalàs un ‘gioiello’ jol». 


Е.В. 


Cui ch'al al à póre dal lóf che nol léi tal bosc. 

CJAMPANIS TAL VINT 


Cjampanis tal vint 

e lancár di linzái a sujá 
dentri il voli dal toblat. 
Un toc di gorne 

a pendolon de stale 

al sune l'angunie dal istàt. 


Tal polvaron de strade 
al passe di buride 


un funeral di fuéis. 


MARIO ARGANTE 

GNOT D'AVOST 


Ce gnot! Il cil al floche 
di stelis dulinfür 

e l'aghe, dongje, e cloche. 
Јо e te o passin pal scár 
e il nestri pòs al zoche; 
e, dentri, il batecár... 

Sante Margarite 


Mi cjali atór in cheste clare zornade e in tal cúr 
mi crès une passion di ricuarz. 

Lis cjasis rossis in trop atór de glesie, cassú, si 
fasin compagnie e al semèe che si ridin cul revoc dal 
soreli tai veris dai balcons. 

Dute la Basse 'e je dapit di chestis culinis e tal 
clar il lontan slusi dal Tiliment al semèe lis bielis 
cjossis ch'o sin riváz nome a pensá. 

Cumo, culi, cjalant Muruz ch'al semèe supiarbeòs 
dal so cjscjelat, e plui lontan lis murazzis di Feagne e 
di là lis més culinis, mi sint squasit ingusside: un a 
la volte 'o lin lontan: ancje jo 'o ài lassade mé mari; 
e i amis e chéi ch'o vin a cjár a’ van di altris ban- 
dis... 

E qualchi volte chel bandonási nus lasse il cür 
induliat. 

Stant culi 'o imbrazzi dut Udin: ancje là un slac 
di ricuarz. Agn biéi di quant ch'o jeri fantazzute! 
Agn lusoròs di speranzis! Ancje cumò qualchi slam- 
bri di zornade al è cjalt e ros come in ché volte, 
come chel amont di usgnot. 

Si impìin zaromai lis primis lûs culi atêr: ogni 
país al à i siéi lampions e Udin usgnot al cimie plui 
biel di mai. 

Ancjemo il pinsir di ce ch'o ài acjár, mi strenz il 
cür. 

'O pensi a la mé cjase viere, 'o pensi a la mé cja- 
se gnove...Ta ché e vegle mé mari, ma ta cheste al è 
dut scúr se no rivi jo. E al e biel rivá ogni sere ma- 
gari in primure a impiási ché lús e chel fúc ch'al fasi 
ligrie, e spietási e po’ cjalási tai vôi cun tan’ ben 
drenti dal cúr. 


ANUTE BURELLI DELENDI 


Ce tantis personis che aromai a' son partidis par sim- 
pri! E cun lôr jo ‘o jeri jentrát in tal mont. 


Marco Aurelio 

Alore la Tunine, 

che Ротр lu à ch'al lavore in Argentine, 
no sta di cjavalà cun chest o chel: 

Bepi, Calisto, Pisto...; brut 0 biel. 


Tunin mi dîs: «Menut átu sintút 

cemút che la Tunine si compuarte 

intant che l’omp atór pal mont si squarte?». 
«Sintüt», j ài rispuindit. 

«E ce mi dítut». «O dis ch'o soi cun Dante 
co al conte, te só “Cjante”, 

biel fevelant di un'altre creature: 

“Par jê chel di capîlu no si stente 

trop tune pueme che l'amór al dure 

co il voli e il tat dispès no lu sostente”». 

AI MIÉI VÓI 


Voi miti, chest us insegni: 

che il timp al côr, e Pore si vizine 
che er lagrimis di chenti il pàs ’e siare. 
Che viarz il cíl us tegni 
fin tant che la divine 

mé femine s'indegne di stà in tiare! 
Se lui, che j è tant cjare, 

tra i siéi beáz la clame 
cheste mé vive flame, 
a vualtris, se 'e partis par lá lassò, 
ce us restaréssial di cjalá caja? 


MICHELANGELO 


(Traduzion di Meni) 

Burlaz 


Tal curtil di une gran’ cjase contadine a fiár di 
cjaval, tun país ch'o sai jo: ca la puarte di lá in cusi- 
ne, tal fogolár, tal tinel, cu lis scjalis, di dentri, par 
là disóre; là la puarte de cjàvine cu lis siés scjalis par 
là ju te cantine; plui indenant la lòbie, la stale, il 
cjòt, il gjalinar, la tetde pai impresc’.E tassis di lens 
di brusà e medis di fassuz, e il ledanár là dapit....E 
un biel múr alt di clap a siarà chest curtil, cun tun 
puarton a dós antis a dá su la strade. 

E al ven a colp il burlaz in ché zornade cjalde di 
luj: un àjar ch'al sglove il cjariesár grant e il mora- 
ron di cent agn lajù insomp. E lamps, tons... 

E alore la mame ’e salte für su la puarte di cjase 
e 'e clame a dute vós i siéi fruz ch'a stan mateant tal 
curtil: «Meni... Toni... Melie...Mariute, рагай dentri lis 
bestiis! Tú, Meni, siare il purcit tal cjót. No viodéso 
ce timp? Tü, Toni, siare la stale e pare sü te cuninà- 
rie i cunins, tal pulinár lis gjalinis, il dindi, lis ocjs, 
lis razzis e i polezzuz ch'al è ca il montafin. No vio- 
déso ch'al è ca il montafin? Nizzàisi, che jo ’o voi di- 
sóre a siará...». Berlons! 

La canae a’ còrin ca e là daúr dai òrdins de 
mame a pará sü lis bestiis che, denant di là tai lórs 
siz, si sgjàrnin pe cort, spaventadis. 

Po' la mame 'e ven für sul balcon de só cjàmare 
ch'e je lade a siaráj lis scuretis e ur domande adalte 
vôs ai siéi fruz: «Vèso fat dut? Paráz sà i cunins? lis 
gjalinis?...». 

«Si, dut». 

«E alore cumò», ur berle, intant ch'al scomenze 
a plovi, «e alore cumò puartàit sot il puarti il nono, 
che nol cjalpi la plòe...». 

‚Ш nono, ch'al jere sentát compost cui siéi no- 
vantagn sul so cjadreon sot il morár dapit dal curtil, 
lis mans sui zenói ....a spietále! 


M. 


No podarés mai meti nuje tal cür di un altri se nol è 
nuje tal uestri. 


Goethe 

Setembar 








SETEMBAR 


Setembar, ce podino fá di biel 

tornáz ch'o sin dal savalon di Grau? 
In Cjargne, fis: a Sauris... a Timau...; 
ро’ a vendemá lassù di Meni Ucel. 

SETEMBAR 


Setembar, més di crisi. No dome crisi nazionál par- 
vie dai sorestanz romans ch'a tòrnin des fèriis plens di 
energjis eletoráls, ma ancje crisis individuáls, jessint che 
si trate no dome di torná a vore, ma ancje di frontá cui 
tacuins disvuedaz i aumenz des tassis e dai presiz. Uni- 
che consolazion, il pinsír de tredicesime. Culi ret, al è 
propit il câs di cunsiderá che il pinsir uman nol si ada- 
te dome che ai problems, ma ancje er cjossis plui altis 
dal spirt come, justeapont, la consolazion. 

Ce che culi al merte di jéssi metát in lis, al è che 
no si trate di un fat di pós virtuós: 'e je une consolazion 
ch'e interesse duc’. 


L. C. 

OSOF 


Prime dal taramot si à vude l'impression che Osóf 
al fos tant famós plui che altri par merit di Toni Fale- 
sen, clamât Toni Fuartezze e ancje Toni Quarantevot. 
Ma se la grande passion di chel omp, ch'al lave simpri 
atór cun tun fas di gjornái leáz cul spali, si è mantignu- 
de te memorie di tane’, ancje chel al è un fat ch'al pant 
une fuarze reál dal país: un país e un non che no dome 
a’ son jentráz te storie cui faz gloreós de Fuartezze e 
cun chéi de Resistenzie, ma a’ son jentráz ancje te liende 
cu la costruzion de Transiberiane. 

Fevelá di Osóf al âl dí fevelá soredut di omps, ma il 
país vué al torne a vivi ancje cu la só Fuartezze pano- 
ramiche e cun stradis slargjadis e insioradis di arcs che 
vué a’ dismovin qualchi scrupul in cui ch'al si vise di ce 
ch'al jere prime, ma che un doman, quant ch'a varan 
cjapade un tic di patine dal timp, salacôr a' plasaran 
unevore, stant ch'a son ispiradis 'es tipologjis locâls. 

Ce che si pò dí al è che il lác al semèe dibot legri, 
cjariát un'altre volte di fuarze e di otimisim. Si sintilu 
seneós di fâ cuissà ce. Alore, spietin, che alc 'o viodarin 


dal sigár. 


pus 

L'EREDITAT DE ETE PATRIARCJÁL DI MIEZ 


Il 23 di setembar dal 1419 il cjscjel di Prata, dopo 
une lungje e disperade resistenze, al cole tes mans dai 
soldáz di Vignesie. Il lác al è distrut, la int parade vie, 
Culau di Prata e so fradi Vigjelm a' scjampin in esili. 


* 


Cun cheste sconfite, intant che il patriarcje Ludui 
di Teck al jere in Ongjarie par domanda ajat cuintri 
Vignesie ch'e veve discjadenade la uere par cjapá il 
Friùl, e scomenze la vere agunie dal stat patriarcjal 
che si concludarà l'an dopo cu l'ocupazion di Udin. 
Ché fin ’e je stade la conseguenze logjche de prepoten- 
ze espansionistiche dai doi stáz cunfinanz, Austrie e 
Vignesie. Ma tanc' furlans e prin di dut i feudataris e 
àn dát jutori cu lis lór divisions internis, lis lór contra- 
dizions e i lôr càlcui egoisc”. Nome pòs, come chéi di 
Prata, a' son stáz fedéi fin tal ultin al patriarcját in di- 
fese de autonomie dal Friùl. 


* 


La fin miserande dal stát dal patriarge e il stabilisi dal 
gnüf guviár venezian a` segnin in Friúl la fin de Ete di miez e 

l'inizi de Ete moderne. L'ereditât cultural di chel timp pero 
no je lade piardude, e fin in di di uê `e je deventade la forme 
ideal di un Fritil dulà che la suaze politiche e istituzionâl si 
adate adimplen al so ritrat etnic e culturál. 

Zespis 


Mian, di Biliris, tal cors de prime uere mondial, 
al à fat l'«ardit». 

Zòvin, fuart e plen di salút, e un póc mat, e 
pore di nuje, al jere il «prototipo», come che si dis 
par talian, dal ardit. Nol jere fat, lui, par stá tes trin- 
ceis a traj juste une sclopetade ogni tant, par stá li in 
sgrufüi par zornadis intèriis: sporc, fan, ploe, pan- 
tan. Al jere fat par sbrocási une volte ogni tant in 
azions di un pár d'oris tal plui pericul magari: tajá 
cu lis pinzis i fii di fiár spináz denant des postazions 
dal nemi par che dopo la fantarie a’ podessin passá 
jenfri i varcs; fà tasé une metrae, ch'al tocjave lâj 
dongje smenansi come uarbitis, il curtis tra i dinc’... 

Al cjapave cinquante francs par azion e uns qua- 
tri cinc dis di permés che ju passave daúr, a morosá 
e a bevi. «Fin ch'e dure», al diseve. 'E à durât e al è 
tornát a cjase, a Biliris. E al contave. 

Dal '16 al jere des bandis di Lucinins. Il Podgo- 
ra là devant la fantarie no rivave a cjapálu, cussi a' 
clàmin i ardiz par ch'a làssin lór a cjapálu. I ardiz 2 
rivin, e sü. Ancje Mian, natural. 

Ma i mucs a' tignivin dúr su la piche de mont. 
A’ fasevin fins. Metrais d'ogni bande e mijárs e mi- 
jars di fusi. E di ardiz an murive cetanc’. Tre e 

plui oris a gjat par lá di un rivál a chel altri, di une 
bancje a ché altre, ch'a jerin tun ronc cun plantis di 
viz e pomárs ca e là, squasi duc’ senze fuèis pes sclo- 
petadis di parsóre e di abas, cui ramaz rinchiniz... 

E alore a di un pont il comandant dai ardiz, vio- 
dit che l’insisti par quistá chel nuje al costave 
cetant, al dezzit di zirucá prin che i mucs no ju fa- 
sessin für duc' e al fás suná la trombete de ritirade. 
E alore tu viodis a jevá impins tra lis jarbis de cleve 
qualchi ardit, a voltási e jà a salz, intant che i mucs 
a lavin indenant cul sbará e che anzi а’ sbaravin di 
plui biel viodint che i ardiz a’ zedevin. E a’ berlavin 
su la piche de mont ch'al jere un disio... 

Mian al sint la trombete e si secje. « Acrament», 
al dis, «ritirási propi cumó? Sino o no sino?». Ma la 
mont nol podeve mico cjapále lui dibessól! Cussi al 
jeve impins ancje lui e s'invie malbulintir par torná 
indatr. 

Un sargjente, ch'al jere a un pòs di metros di- 
stant, co lu viót a vigni ju cussi dret e benplanc, j 
berle: «Scagnetti Damiano, più svelto e piegato, 'or- 
co canel», 

«Va in monel», al dis lui. 

Po’ si vise di vé olmát tre oris prime, co al vi- 
gnive sú par chel ronc, un qualchi zespár sbregát ma 
instés cun qualchi zespe parsóre. Un lu cjate e j va 
sü come un glir a mangjá zespis, ch'al veve la bocje 

arse, e une fan... 

E i mucs a' tiravin. E il sargjente: «Scagnetti Da- 
miano, 'orco cane, vuoi morire? Sei matto?». 

«О ài fan». 

E il sargjente: «Soldato Scagnetti, discendi!». 

«Quando son pieno». 

Al è dismontát quant ch’al jere passút e dopo di 
vé jempladis lis sachetis di zespis. 

Il sargjente al oleve denunziálu ai comanz parce- 
che no lu veve ubidît, ma quant che Mian lu a 
sglonfàt di zespis, si è morestàt e j a dit: «Par cheste 
volte, vada; ma se tu tornis a fàmi une tál, tu vioda- 
rás jo...». 

Ma Mian, póre nuje, al diseve: «In chest mont o 
si è o no si è. Se si è, si à di sé)». 


M. 


In chest mont o si ë o no si ë. Se si è, si à di séi. 
Mian 

Lis às di Zuan Manarie 


A' vevin lis lór cjasis une di front di ché altre 
gno bisnono Pàscul Bas e Zuan Manarie, ch'al jere 
l'omp plui mataran dal país. 

E alore un an sui raps di uve ch'a madressevin 
te vigne di Pàscul si jere dade dongje une sdrume di 
as che, secont Pàscul, a vignivin dai boz che Zuan 
Manàrie al tignive daúr de só cjase. 

Dàj uê dàj doman, chestis ás a flapivin dute la 
uve di Pàscul; fin che chest, stufát, si cjape sü e al 
va a protestá li di Zuan par chel fisco ch'a fasevin lis 
às dai siêi boz. 

Manarie al rispuint che chés ás no jerin sigura- 
mentri lis sós, e al zonte che, in ogni mút, al sarès 
lát a viodi. 

A’ van ducjdoi lunc lis plantis des viz là ch'a je- 
rin lis ás. 

Zuan Manarie si met a cjalá mo une áf, mo un- 
"altre e mo une altre, e al diseve: «Ché chi no je 
mé... cheste nancje... cheste altre nancje...». 

«E ché chi?», al domandave Pàscul mostràntint 
une cül dét. 

«No je mé nancje ché», al rispuindeve. 

«E cheste altre?». 

«Par nuje, Pàscul, t'al zuri». 

Morál: nancje une di chés tantis ás ch'a lavin a 
flapi la uve di Pàscul no vignive dai boz di Zuan 
Manàrie, di mát che Pàscul, ancje se póc persuadút, 
j à domandát scuse a Zuan Manàrie par véj dadis 
colpis che no jerin sós. 


ALDO GALLAS 


L'amór e la prudenze no son faz un par l'altri. Man 
man che l'amór al crès, la prudenze `e cale. 

Scjelis 


Puar Pieri Menon, che lu clamavin Pereto, ch'al 
rasonave cemút ch'al podeve, al vignive sü su pe 
rive dal borc di San Jàcun a Biliris cun tun cós su la 
schene. 

Al cjate Pisto de Dosche che j domande: «Ce átu 
in chel cês po, Pereto?». 

«О ài ce cho ài», j rispuint Pereto; «ma se tu in- 
divinis ce ch'o ài, ti 'ndi dói un rap». 

«Uve tu ás», j dis Pisto. 

E Pereto: «Orco, Pisto, sétu il diàu tù?». 


Une sür di Valerio Ferui, di Felet, ch'e jere a 
vóre tal Belgjo, 'e veve sposàt un omp di culà, plui 
zovin di jé, che non si jere mai mot de só tiare, e 
ch’al veve passade la sò vite fin lì plui sot tiare, tal 
scùr, che no ae lùs dal soreli, ch’al gjavave cjarbon 
tes minieris. 

La volte ch’al jere rivàt a meti vie qualchi franc, 
al veve pensát di vignî a Felet a cognossi i parinc' 

de sò femine. Al rive, al cognòs. Une fieste! 
| Valerio a di un pont j domande s'al varès gradi- 

de une fete di angùrie, in ché cjalde zornade d'avost. 

«Cheste angürie, ce ise?». 

«Ve' ca». 

J dàn une fete, e une fete al scomenze ancje Va- 
lerio a mangjále: a angále, par dentri, de bande dal 
ros, senze doprá il curtis. 

Il belgjc al cjale Valerio che la mangje in ché for- 
me e al fás instès ancje lui. Ma no si vise che Vale- 
rio al mangje nome la polpe rosse de angürie, sichè 
al crugne dut. E ni Valerio ni chéi ch'a jerin in cer- 
chi 'tór di lór doi a babá no si visin di ce che al 
cumbinave il forest. 

Tal ultin Valerio j domande: «E alore, cugnát, ti 
ise plasude la angùrie?». 

E chel, mastiant chel alc di talian ch'al saveve: 
«Buine la part rosse, ma ché verde cemút faséso a 
mangjále»». 

M. 


Ogni dan al lasse un displasé tal ricuart, gjavant chel 
ch'al è il dan plui grant, ven a stáj la muart, ch'e cope il 
ricuart stés cu la vite. 


Leonardo 


160 








Il martielut 


La Santine dai Cucs a Biliris, sui novantetre 
agn. 

Il miedi di Magnan al va a cjatále in cjase par 
viodi cemùt ch'e sta di salút. J dis: «Siore Santine 
‘o passavi par chi e ’o soi vignüt a cjatáus». 

«Graziant Idiu par cumó no ài bisugne di lui, 
siór dotór». 

«Ma dal moment ch'o soi chi...», j mutive il 
dotór. 

«Dal moment ch'al è chi 'o j fasarai un café». 

«Poben, bevin il café; ma intant ch'al ven, sü 
il cafe, permetéimi ch'o us cjali». 

«Se propit al àl, che mi cjali». 

Il miedi la fás sentá, j sint il pols, j misure la 
pression. Dut a puest. Podopo j scuviarz un zeno- 
li, j met la man zampe tal sofragn de gjambe di 
chel zenoli par che la gjambe 'e stéi a bandon e 
podopo cun tun martielut cu la pene di gome j 
bat une, dós voltis, tre voltis la cócule dal zenoli. 

E jé: «Po siór dotór, denant di fà il miedi, ál 
fat il muridór lui?». 


M. 

Atenzion 


Un zovin bilirot al veve scomenzát a fáj la cort a 
une sclave furlane di Sotcret di Samardencje. Al 
veve scomenzát a fâj la cort cun dut che in chéi agn, 
subit dopo de prime uere mondiál, nol fos propi 
masse indicát, par un für di país, di là in Samarden- 
cje a chéi fins, che lis feminis di Samardencje a' ve- 
vin di séi par chéi di Samardencje e baste. 

Al lave sü di Biliris su pal martór de Blancjade 
pai boscs la domenie dopomisdi. Al lave a gjéspui là 
ch'al saveve che la frutate no mancjave di là a scoltá 
lis prédicjs di pre Satanasso, podopo la compagnave 
a cjase a Sotcret. 

Il pari de zovine, un moscheton grant e grues e 
fuart come un ról, ch'al passave lis sós zornadis su 
pe mont a fâ lens e ch'al diseve si e nó dis peraulis 
par setemane, tal imprin al cjalà e al tasè; ma quant 
ch'al viodè che la gjle `e lave indenant, al ferma il 
bilirot e j dise: «Tü, fantat, atenzion. Ti viót masse 
dispés cun mé fie. E alore ti dis che no tu stéis a fá 
il furbo. Visiti che mé fie no larà mai für dal pais. 
Dòprile, se tus, tant che tus, ma no stà a insumiáti 
di puartáme vie di culi, se no tu le ás curte». 


M. 

REVIVAL 


AVÍS 


(a dis agn dal taramot) 


Un trop di lór te tende di Carlin 
a’ stan babant intór dal taramot 
che, scomenzát il 6 di maj, dí gnot, 
a plui di quatri més nol a une fin. 


A un pont "e dis la Live, 

la siore di Carlin: «A gno judizi 

il brut dal taramot al è ch'al rive 

senze un indizi, un segno, un bot, "ne mosse 
qualchi minüt almancul prin de scosse, 

che ti permétin di scjampá di für 

opár di sistemáti in mit sighr; 

ni che nissun aspert o sorestant 

nol végni a díti: “Pronz, al sta rivant^». 


«Jo invezi», al dís Menut, «'o dís e 'o sai 
che qualchidun lu sint, e a’ son i gjat. 

Co un gjal al cjante für des oris sós, 
uardaisi», al dis, «al rive senze fal». 

Carlin j dis "e femine, ledrós: 
«Va jà tal gjalinár, e cope il gjal». 


M. 


(«Friül 76» di Meni Ucel) 

Compris 


Su la plazze di Tavagnà al jere rivát (come ch'al 
rivave ogni setemane, di miàrcus) il camion des ver- 
duris, e il paron di chest camion, un sicilian, al visa- 
ve la int adalte vôs ch'al jere rivát. E la int un a la 
volte a’ vignivin a cjoli ce che ur coventave. 

Ancje Lino al vigni, ch'al viveve bessól e che 
duncje al scugnive spesási lui di persone. Al compra 
quatri patatis, un bár di salate, un alc di spinaze, un 
pós di miluz e, tal ultin, doi cacos. 

Dós babis dal pais ch' a jerin rivadis par cjoli alc 
ancje lór e ch'a spietavin li dongje il lór turno, e che 
no cognossevin i cacos, j domàndin a Lino: «Ma ce 
robe ise ché lì?». 

«Chesc' a’ son cacos», ur rispuint Lino, «a` son 
pomis ch'a rivin ca dal Gjapon». 

«E ce si fàsial di lôr?». 

«Jo lis cjól par fà la fretae». 

«Orpo! E cemùt?». 

«Un caco, doi ús, une mieze civole muarte tune 
lagrime di ueli...». 

«Dut li?». 

«Dut li». 

Lis dós paronis a’ comprin doi cacos paromp an- 
cje lór e a’ partissin. 

Tal indoman Lino al jere in cjase só e al sint a 
bati te puarte. Al va a viarzi... 

Cui vói difúr lis dós babis che la di prime ur 
veve insegnát a fá la fretae cui cacos, lis án sintudis 


a dij la porche fin a Felet! 


O. 


Tal setór econòmic, o vin di impará a lavorá di duc 
chéi che s'intindin, qualunche ch'al sédi. 'O vin di cunsi- 
deráju duc' nestris mestris e di impará di lór cun cussién- 
zie e modèstie. No vin di fà finte di savé quant che no 
savin, ma 'o vin di ameti la nestre ignoranze. 


MAO TSE TUNG 

(ditubar 








UTUBAR 


Utubar. Grís pardut, e tante mufe. 
Ce si ál di fá par pará vie la stufe? 
Lâ a bati il fant ta l'ostarie complene? 
Lâ ae sagre di Biliris... cu la ombrene? 

UTUBAR 


Ál sarà il plui biel més dal '86, parceche i strolics 
a’ varan rinùnziat par simpri a deventé siórs. E co a° 
rinunzin lór ch'a son usáz a pratica cu lis stelis, si pò 
Jessi sigúrs che 1 esempli al fasarà impression ai sore- 
stanz e ai sotans, ai pulitics e ai cristians, ai capitalise’ 
e ai barbirs, ai piduisc’ e ai mafiós, e fintremai ai vérs 
artise. 

Pes stelis, nissune maravée; anzit, chés s'e spietavin 
che cui ch'al veve tacát a praticá cun lór al varès finit 
cul cunsiderà valórs diferenz di chéi tiarestridi riz che 
aromai a’ puedin interessá dome che i salvadeaz malma- 
dirs; grandis maravèis invezzi е an pandut i puars, che 
no varessin mai crodut che propit i strolics, ch'a poda- 
ressin dale d'intindi cemút ch'a vuélin a dut il mont, a’ 
rinunziassin ai bêz. 

Ma i puars no capiran mai che nissun nol è mai ri- 
vat a jéssi siór cui béz, ma dome senze. Difat, qualunche 
mone cui bêz al pò fâ alc: ch'al provi a fâ il siór senze 
béz s'al è bon! 

Duncje, il prin pas par deventá siórs, al sarà chel 
di lá daúr dai strolics. 


L; C. 

PEONIS 


Se Nanaria al duár, la sium 'e je vignude di Peonis. 
Difat, al è a Peonis che il soreli quant ch'al à stracon al 
va a pognisi, e nissun olse dismovilu. Inalore, co al sta li 
a bolsá, i siéi vôi si siarin dopo un póc, lis sòs palpiéris 
si scurìssin, e di li si distachin a planc ombris a forme 
di nil, ma plui lizeris e ancjemò un pòt ruanis in ca e 
in là. Plui di un'ore `e passe cul soreli che j fümin i vôi 
e cu lis ombris ch'a viazin par lá a distudá duc’ i vôi 
dai fruz furlans. Fin che no àn distudát i vôi dal frut 
ch'al sta te cjase plui alte di Sauris, lis ombris a' talpi- 
nin senze che nissun lis sinti. 

Po, quant ch'e àn indurmidit ancje chel frut di Sau- 
ris, a’ van a rinfrescjási tal lat turchin di Curnins e, 
jessudis plenis di murbin, a’ pitàrin di turchin la gnot e 
a’ clàmin la lune e lis stelis, ch'e je la lor ore di stà a 
slusi. 

Lór ombris a’ van invezzi a 'zujá. A Peonis, saltat 
il riul Tremugne, a’ corin subit su lis stradis. La, jenfri 
des cjasis e dai orz, qualchidun che ur al ben ur à fat 
diviarsis sejalinadutis di un siet sejalins che lor, cun 
qualchi corsute o petant un salt, a’ stan un marilamp a 
compari e a discompari. A’ zàin dute la gnot tant di 
gust che mai, ma qualchi volte s'intàrdin masse, e alore 
il soreli nol pò vigni für ‘e só ore. Al à par chel che in 

chéi dis al biet 

Un brut afár, alore, par Nerine, la cisile dal tór. 
Dopo dal taramot ch'al à puartade vie la glesie, il tór 
al à restát bessòl e al scugne passa il timp parceche j è 
restát l'orloi ch'al va indenant. Alore, Nerine, che no 
saveve dulà lá, e je vignude li. 'E je une puarte cui ve- 
ris roz lì дарі: s'o cjalais dentri, 'o viodés Nerine cui 
cistluz. A jê j toge di lá für ancje in chéi dis ch'al plif. 


L. C. 





172 





LA SOLIDARIETAT DAI FURLANS 


Il 13 di otubar dal 1394 tal cjscjel di Udin un trop 
di conzuráz, stizzáz dal zovin Tristan di Savorgnan, a 
sassinin par vendete il patriarcje di Aquilée Zuan di 
Moravie, slargjant par dut il Friúl sgrisui di riviel e di 


póre. 


Chest al fo un delit teribil ch'al segnà il pont plui 
bàs de disgregazion sociál e morál de classe nobiliár 
furlane te Ete di miez. Di lì s'invie chel proces storic 
che si concludarà cu la fin dal stát furlan. Ancje se lis 
causis di chest amont a’ son incjessudis cu lis stessis 
tendenzis di evoluzion sociál ch'a mòvin la storie di 
dute l'Europe di chel timp, lis causis prossimis a’ và- 
din cirudis in Friül, tes lotis internis tra comunitáz ma 
soredut fra i nòbii che, esaltant la prepotenze di pós, 
e an umiliát il guviár central e, par conseguenze, € an 
disfate la stabilitàt politiche e social dal Friùl. 


ж 


Il Friál, come ogni altre nazion, nol podarà mai esprimi 
un telár istituzionál fuart e indipendent, se nol rive adore di 

consolidá prime la solidarietát sociál e l'unitât morál di dute 


la sô int, di ca e di la da l'aghe, di ca e di la dal clap. 


G. C. M. 

La Blancje 


Al jere vedran. Al jere sui setant'agn. Al viveve 
cun tun so fradi sposát e pari di un zovin, e cu la 
femine di chest so fradi. Stant che chest so fradi e 
chest fi di so fradi a’ lavin ogni di a vóre a Udin, e 
che ancje la cugnade 'e lave dispès a fà qualchi ore 
ca e la, al jere lui ch'al stave daúr a chéi tre cjamps 
di tiare ch'a vevin e a ché vacjute te stale. 

Ur stave daúr di un scúr e chel altri. Par lui, 
cjamps e stale e nujaltri, fieste e disdivóre. In cjase al 
lave juste a pógnisi e a butà jù ché bocjade in primu- 
re, e po’ für su chéi cjamps o te stale, a fevelá cu la 
Blancje, la vacje: plui cun jê che no cun chéi altris. 

E la sere dal 6 di maj dal ”76 al ven il taramot. 
Si sàlvin in duc’, ma la cjase di no podé plui stáj 
dentri. Ancje la Blancje si salve, te stalute riuinade 
chel alc, ma di podè metij un blec. E lui, Bepo, ve- 
dran, (lu clami Bepo ma nol à non Bepo) tal indo- 
man dal sismo la imbeche par che la bestie 'e vebi 
un sotet. 

Al vares olüt là cu la bestie ancje lui, ma 1 siéi 
no lu lassàn. A' vevin vude prin une tende e po' 
une barache e lu olèrin cun lór. Ma li lui al lave 
come denant dal disastro: nome a durmi e a mangjá, 


e po' fúr in campagne o a viodi de Blancje. 

J fevelave ae Blancje come a un cristian, j slisso- 
tave la schene cun ché manone ch'al veve «par tirále 
sü di morál», al diseve, che il taramot la veve sviar- 
sade ancje jé. 'E stave infati simpri impins e cul cjáf 
a pendolon, e 'e tignive lis gjambis daür simpri a 
larc. Il bevaron lu beveve come par fáj un plasé a 
lui che j al dave, il fen lu lichignave, e 'e tignive il 
lat. 

E alore, dopo qualchi més di ché gjle, che il ta- 
ramot nol lassave di bati, il fradi di Bepo al scomen- 
zà a dij se nol fos stát il cás di liberási de bestie. «Tu 
viodis», j dis, «ch'e va al màncul cun dut il to stáj 
daür; no dà lat e no reste. Vèndile e scjao». 

«Ma satu tú tros agn ch'a son ch'o le ai». 

«Apont». 

«...е ce tante compagnie che mi ten?». 

«Stòriis. Tignile in ché lóbie malsigure! No ti fa- 
sie dül? Cròdistu che no sinti ancje jê chés ostiis di 
scossis che no finìssin plui?». 

Веро nol zedeve. "Es scossis si sarès usade ancje 
jê come che si jere usát lui e, cul timp a là, si sarès 
ripiade e 'e varès tornát a da il lat. E ancje se no lu 
vès dat... 

Al zedè nome dopo che la seconde grande scosse 
di setembar dal '76 e riuinà la stale di gnáf. 

Alore si cjapa sà senze di nuje e al lè a Tresésin 
cu la bestie, ch'al jere marcjat. 

Si sentà sun tun céi, e al tignive la vacje pe cuar- 
de devant, e al spietave, intant che d'intór dut un 
muviment e altris vacjs ca e là; al spietave come im- 
bambinit, cjalant ogni moment la só Blancje. 

Dopo un alc j va dongje un omp tocát, intimpát, 

dispetorát, che j domande: «Ise uestre?». 

«Si», j rispuint lui dopo di vélu cjalát a lunc, «si, 
`e je mé». 

«Di vèndile?». 

«Si». 

«O sin un póc jú...». 

“O sin li ch'o sin». 

L'omp, un sensár, al palpe la bestie, j dà une pa- 
tafade sul cjáf par che lu alzi, che lu veve come il so 
solit a pendolon, j tocje cun tun gnarf lis gjambis 
daúr par che lis tiri dongje, che lis tignive a larc, po- 
dopo si dislontane e al torne di li a un póc cun tuns 
quatri di lór. E a chesc' tái ur diseve, come lant in- 
denant cun tun discors za inviát: «Eco ca. Cui ch'al 
úl véle 'e je só. Une ocasion di no piardi». 

Bepo, simpri sentát sul so céi, al cjalave al cjala- 
ve, ma come un für di züc, come se il negozi nol 
vés nissune impuartanze par lui. 

E il sensár: «...une ocasion di no piardi. Guai a 
piardi une ocasion come cheste! Une ocasion come 
cheste 'e rive une volte ad an. Us al dis jo, che no 
sol nassüt ir». 

«Ma mi pár», al diseve un dai quatri, «ch'e sedi 
un póc sclagne». 

«Senze vóe...senze spirt...», al diseve un altri. 

«Senze vóe? senze spirt? Mi displás di scugni 
contradius. 'E à lavorát fin orsere a tirá la uàrzine, 
che lui chi», `e al mostrave Bepo, «al lavore la só tia- 
re a la viere, cun jê, che a lui no j plàsin lis machi- 
gnis. Un póc strache.... Po' 'e je vignude jà di Nimis 
a pit. Ma ’e je daur. 

E Bepo fèr sul so сё a cjalá indenant ce il sen- 
sar, ce la vacje e ce i quatri che dopo un póc a jerin 
deventáz cinc, sis... 

«E come lat? trop lat dàe?». 

«Dai sedis ai disesiet litros in di», al rispuindeve 
il missete. 

«E vigjéi?». 

«E je sui sis més». 

«Nol pararès». 

«Ch'al pari o che nol pari, 'e je sui sis més, o sui 
cinc...Ma ce impuartanze àial ch'e sedi sui sis o sui 
cinc? Ce ch'al interesse al e il fat ch'e sedi restade, 
che i canái no ju vebi sujáz...chest al impuarte. E 
che lat a "ndi vebi...». 

A chest pont Bepo al jeve sà dal céi, j va dongje 
al sensár tignint simpri in man la cuarde de Blancje, 
lu cjale tai vói e j domande: «Ma tü, ise vere ce che 
tu dis’? Ise vere che la mé bestie....». 

Il sensár al reste, al ingrispe il cerneli, si drezze e 
po’ J rispuint: «Amigo, jo o dis ce сто dis», 

«Alore la mé Blancje 'e dà dai sedis ai disesiet li- 
tros di lat in di? Alore 'e je sui cinc o i sis més>». 

«O dis ce ch'o dis». 

E Bepo: «Bon. Alore jo la mé bestie no la vent e 
‘o torni a menále a cjase». 


O. 


Il vin al e il plui sigúr, e, senze parangon, il plui valit 
consoladór. 


Giacomo Leopardi 


179 








LIS STAGJONS 


La primevere e dis: «Jo 'o puarti amôr 
e ghirlandis di flórs e di sberanze». 
L'istât al dís: «E jo, te mode miór, 

'o déi color a duc’ senze belanze». 
L'autun al dis: «Jo 'o spant a largje man 
pomis doradis de culine al plan». 
L'inviâr al dis: «E jo, sentát ch’o soi, 
ogni fadie la schivi, e in pas "o stoi». 


RENATO FUCINI 


(Traduzion di Meni) 

Novembar 








NOVEMBAR 


Novembar. Si si móf par lá dai muarz 
tal simitieri a vivi di ricuarz; 

a fevelà cun chel che plui nol è, 

e a domandási: il vivi, a ce parce? 

NOVEMBAR 


Co no si va mai tal simitieri, la di dai Sanz al tocje 
propit di la. “E je la tradizion che nus oblèe a no di- 
smenteási dai nestris muarz. À pensáj parsore, magari, 
si scrupule ch'al sarès miór dismenteáju dal dut par no 
impensási che ancje nó 'o varin di muri e di lá tal simi- 
tieri. Po no bastial lá une volte tal simitieri, dopo 
muarz, che no si sa di la? Covéntial mo di lá ogni an, 
che invezzi si sa ben di lá e al è un savé di muri, dibot 
un murí, ogni an? 

Cumo, cul progrès, si varés di platá duc' i simitieris 
e di no fâ nissune zeremónie bai muarz. Cussi si podarà 
murí dome che une volte par nestri cont, e no tantis vol- 
tis par tante int. 

Al restarà dome il problem di savé par ce cont che 
si vara vit vivit noaltris. 


L. C. 

SANTE MARGARITE DI GRUAGNIS 


A Dino 


La glesie viere e à cidinór intorsi 

e un vert ch'al lus di brame di дата. 
Se tù, bessôl, tu scoltis di buinore, 
l'orele nò, no sint, 

ma ben il sanc al sint, ch'al ti fevele, 
chel vert, propit a ti. 

Ti pararà inalore 

strani il discori, stràniis lis peraulis, 
ma strani ancje il capísi 

cun dut ce ch'al è vif, cussi, tasint! 

Т. è chest: si scuen muri par capi nr. 


Chest vert culi che tant tu às cognossit 
al ti cjante cumò 
pandát dai riui 


| lontans, indiamantáz; 


e ve’ che il cil si mof 
cun notis bassis al ven ju a pojási... 


Bielezze tes bielexzis de buinore, 


` la Sante dal país e je jessude 

dal cidinór antic de glesie viere: 
e passe tra i lusórs 
e i ajars fins ch'a nàssin tes cuelinis. 

IL FRIUL TAL MONT 


L'11 di novembar dal 1215 il patriarcje di Aquilèe 
Volcher di Erla, zedint ae insistenze dal pape Inocenz 
III che lu tignive in grande stime, al cjape part a 
Rome al grant concili ecumenic. Al è stát in ché volte 
che Volcher al à cunvint il pape a dáj la corone di 
Gjarmanie a Fidri II di Svevie. 


Il fat si pon tal moment plui splendit de storie dal 
stát furlan, quant che, par merit dai prins patriarcjs 
ghibelins, il Friúl al gjolt di grande innomine in dutis 
lis corz d'Europe. A chest fin ’e je stade particolar- 
mentri impuartante la plene intese ideál e politiche fra 
Volcher e Inocenz III, il pape plui grant de Ete di 
miez. In chel timp il patriarcjàt al rive a vé la sò massi- 
me estension teritoriàl, un guviàr fuart e stabil, une 
economie in espansion, une culture vivaròse e ori- 


ginal. 


L'imagjne dal Friál tal mont e crès e si manten lusinte 

e rispietade nome quant che i siti rapresentanz a’ son omps 
di biel inzen e di grande dignitàt umane. 

Defonz 


Tal país si puàrtin in sepulture i püars. 

Un predi sól, in cuete e stole nere, i feraluz di 
ca e di là de casse sclete e, daür, la int cul cjáf 
bàs. Insomp di ogni androne, quatri di lór a cu- 
riosà: quant ch'al passe il muart s'insegnin: 
«Dopo mai ch'al penave, puaret!...». 

Il Crist, su la casse, al slàrgje 1 braz al cil, di- 
stiràt ancje lui come un omp sul mortuéri. 


Tal país si puàrtin in sepulture i siórs. 

L'otomobil al va a pàs daür dai predis in pi- 
viál neri e i frutaz cui standarz a' son ros di fatu- 
re. La int daúr 'e cisiche, *c cjale atór. 

Ma su la casse di nujár, dute intajade, nol e il 
Crist cui braz slargjáz, viars 1l cil. 


Signór, faséimi muri pùar! 

NOVEMBAR 


Sunin sempri li” ciampanis 

encia se la cuarda no è pì tirada, 
sùnin sempri e da muart 

cul veciu sun tal côr. 


Int inglussada tal neri siál 

sidina 'a va iù 

par spari tal scár da la sera 

e ciatási a pred ta "na tomba vissin. 
Filis imberladis di ciandelis lusint 
si mòvin cul àiar 

coma a distudà cu "n soflon 

una fiesta di castignis. 


DANI PAGNUCCO 


(Furlan di Arzene) 

LIMANS DI ME MARI 


Il casselot al insingarea 
li feminis: 

par vei mans di fá nuja 
crema cussi, ueli cula... 
mans a fs... 


Jo i sint anciamo mé mari 
ciaressami la musa roana, 
cun che mans ch'a gratavin. 
Ches mans ch'a nasavin di lissiva 
al lunis; 

di mani di forcia e pala 

ju par la setemana; 

di azeit e farina 

di sabo; 

di osmarin savola e aj 

la domenia. 


Mans plenis di crituris e cais, 
mans sglonfis di lavour, 

mans santis e bielis, 

mans di mart. 


(Furlan di Cjasarse) 

Lengate 


Dongje ché ale di puarton, su la strade, lis 
frutatis si intropavin a badajá e a ridi. 

Mariute, cussì vive, ligrióse e cjacaronate, 'e 
discoreve a brazzeviarte di Tunin, che j sta daúr e 
nol olse a viarzi bec. 

«Ce omp! Di vé póre a di une peraule!... In 
mans a mil `O ài di fálu pená, deventá mat par 
chel: “si” ch'al si spiete. `O viodareis!». 

Lis fantatis a' ridevin a fuart. 

Une sere Tunin e Mariute si cjatarin di bessói 
für dai pis. Tunin, ruan come un gjalut, cu la vôs 
che j trimave, al rivà adore di barbotá alc: si spie- 
ga... E Mariute, sfigurade, cu la muse come un 
pezzot e un gran colament di vite par duc' i ues, 
no savè rispuindi. 

"E spesseà a di di si. 





UFIARTE 


Tal simitieri co tu vignarás 

in zercje de mé puare crós di piere, 
‘tor di ché Diere tu rilevarás 

tantis rosutis su la jeche nere. 


Cjolilis sà tù alore chés rosutis 
che lì par te a’ saran nassudis dutis. 


Cjólilis su, Marte, che dal gno cur 
nome par te a’ saran vignudis für: 


chés a’ saran lis cjantis che no di scritts, 
lis peraulis d'amôr che no ti ài ditis. 


LORENZO STECCHETTI 


(Traduzion di Meni) 

Divisions 


La agne Milie 'e veve slargját su la taule il man- 
til blanc di lissie ch'al inceave. «Mi racomandi di 
screálu subit, di stronfà il vin come il to sòlit», j 
veve dit a Turo, il so omp, che si jere sentát par 
gusta. 

In chel moment al jentre Renato, il fradi de agne 
Milie, cugnát di Turo. 

«Mètiti une tazze di vin e mètimint une ancje a 
mi», j dis Turo a chel so cugnát ch'al jere rasonir di 
bancje a Udin, simpri viestút di fieste. 

Renato al jemple lis dòs tazzis e al stronfe, che il 
bocal al jere masse plen, e si scuse subite di vé spor- 
cjat il mantil. 

Turo al cjale la Milie e cheste no fas moto di su- 
stási, anzit, ridint, 'e dis: «Ligrie... ligrie! Evival», e 
`e zonte altris peraulis di chés che si disin par no fâ 
resta mal chel ch'al à falát senze tristerie e che si à a 
grat di vé dongge. 

Lat vie Renato, Turo j dis, e Milie: «Ma s'o vès 
fat jo, s'o vés stonfàt nome une gote, àpriti cielo!». 

«E je ancje colpe tó», j rispuint la agne Milie. 
«Tu ás metüt il bocál masse plen, lis tazzis masse 
lontanis, la cjadrèe a stuart... E po’ üstu meti cun ce 
grazie ch'al à stonfát luil». 

«Si, va ben, ma...», al tente di di Turo. 


3 


«E po' tu ás di savé», 'e zonte la agne Milie, 
«ch'o sin daür a dividi ce che nus à lassát nestri 
pari... E duncje si à di ciri di stà in buinis... ». 


SONA 


Ce ch'al e stát dit dal Strolic dal an passát: 

«Il Strolic Furlan al & propit come la só parone (la 
Filologjche, n.d.r. “E gli anni passano, i bimbi cresco- 
no, le mamme invecchiano...” ma jé salde ali, ferme te 
grafie e in dut il rest». 

E alore? 

ISTÁTDISAN MARTIN 


Istát di San Martin. Un cil pulit, 

пе lüs, ge pas atêr par ogni bande. 

Al passe un ajarin für pe cjarande 

ch'al par ch'al disi: «Il maj mi à parturit». 
Che lordin di chest mont si séi mudat? 
ch'a vébin vit un gambio lis stagjons? 

ch'al torni il més di maj cui siéi festons 

in lic dal frét, de néf, de umiditát? 


О no che, pir ch'al pari, la nature 

no salte fár di un mignul de só strade: 
il cil seren e il tivit de zornade 

a' son nome un ingjan che bóc al dure. 


Doman cun insistenzie e cun rigór 

e soflarà di gnúf la tramontane. 

E a mi mi durara ge setemane, 
chest raj che ué al à a ridimi d'amór. 


M. 

Coragjo 


Tal ospedál, a Udín. 

'O jeri dongje di gno fradi ch'al veve di fasi fâ 
une grande operazion tal cür. Emigrant di simpri (al 
veve lavorát in Afriche, in Orient, tal nort da l'Eu- 
rope...), cumó li, tal so jet, al spietave di séi puartàt 
dentri te sale operatorie. 

‘Tor di lui, lis infermieris a cirivin di tignij sü il 
morál, po' il professór ch'al veve di operálu al spie- 
gave ce ch’al mertave di faj e jo ’o scoltavi e no sa- 
vevi ce di, ingussit tant ch'o jeri. Nome lui al jere 
seren, e denant di jentrá te sale operatòrie, in senton 
sul jet e cu la muse da ridi, mi dis: «Mandi, fradi, e 
sú cu la vite, che ca o là si tornin a viodi». 


LUCIANO VERONA 





L'omp al è content nome prin di jéssi content. 


Rousseau 

STRIE, OMS DE FIÉR E SERPINZ 


Lassà, in dal zitchel de le Busie, 
i stan platade dute le strie; 

de not i vola a tinde tamais 
parcé ch'i se ciape duc’ i canais. 


Pi in 'à una s'cianta, al sta un omp de fiér 
che four de la tana al ven dome de inviér, 

e quant ch'al e not al se met a fâ lissa 

e al va par le ciase a robá Stela e Issa. 

Pi in 'à inciamo, fin da la grava, 

al è un serpint, che canàis al mangiava; 
adès a no 'n' mangia, ma duc’ a’ ju plata 
dai clas del Celina e in da la Valata. 
Bisogna stá atenz parcé che de not 

duc’ i ven four e, se qualchedun i ot, 

i ju puarta dai boscs, 'n dale tane, dai clas, 
i ju cuoi e ju màngia parcé che i je plás. 


CARA FABBRO MANICARDI 


(Parlata di Barcis) 

Bicembar 








DICEMBAR 


Dicembar. Pe pacjade di Nadál 

si si dà dongje in case, e nol à mál. 
Ma dopo ben mangját e ben bevát 
visinsi di chel Frut ch'al à nassát! 


M. 

DICEMBAR 


Pes fiestis, bisugnarà ch'o fasédin regdi, ma stin 
atenz di no regalá a qualchidun il regál che lui nus a 
fat qualchi an prime. S'o vin i doi problems di diliberá 
la cantine blene di regái e di no spindi par comprá al- 
tris regdi (che magari a’ sarèssin compagns di chéi in 
cantine), no podarin risolvi ni chest ni chel. In chest més, 
inalore, l'uniche `e sarà di cjatàsi un tiarz problem e di 
rivá a risólvilu, par no sintisi nichiliz. Che quant ch'o 
lin tal Forest e 'o domandìn alc, al è tant biel sintí che 
nus rispuindin: no problem! 

Ve' mo! 11 nestri problem plui interessant al è chel 
di no vé nissun problem, deventant come lôr: vers foresc'! 


LG 

TRASAGHIS 


Braulins! Passát il puint 

si è dila da l'aghe: 

Trasaghis, tantis aghis 

par dut, tra plan e mont, 

tra claps e crèz, 

tra il blanc, il vert e il grís 

di chesc’ murèz e rostis, dai país 
ch'a tasin co nol è nissun ch'al sint. 
Braulins! "Ne cjante viere 

'e conte di un vielut ch'al vent luvins, 
'e passe une coriere senze int, 

'e puarte un vuèit di sécui sore il puint, 
sore chel blanc dismisurát di claps. 


L. C. 

UNE PULITICHE DI LUNGJE PUARTADE 


Il 6 di dicembar dal 1220, cun tun diplom firmát a 
Tivoli, l'imperadór Fidri II al conferme al patriarcje di 
Aquilée Bertolt di Andechs, ch'al veve cjapát part ae 
só incoronazion, dutis lis prerogativis propriis de pa- 
ronanze patriarcjal sul Friül, zontant ancje gnovis re- 
galiis plui largjs. 


* 


Cun chest at, ch'al è stát la fonde juridiche plui va- 
ste dal podé temporál dal vescul di Aquilée, il proces 
formatif dal stàt furlan tacát cun Carli il Grant quatri 
secui prime, al rive al so plui madür svilup. Il patriar- 
cje Bertolt al sfrutarà adimplen chest impuartant 
imprest juridic sburtant la societát furlane medioevál 
sun tun plan di grande modernitát civíl e di fuarte au- 
tonomie culturál. 


* 


Nome une pulitiche coerente e di lungje puartade 'e po fá 
il vér ben dal Friál, come di qualunque comunitát. Ma par 

lavorá pal doman, ch'al pò séi ancje tant lontan di nó e senze 
nissun interés imediát, bisugne vé clar Pobietif che si âl, toge 
dismenteá i fins fàzii ma di pocje durade, si scuen soredut sa- 
crificá alc dal propri interes. 

Slambris 


Vico al val dal dotór, che j duèlin lis gjambis, 
lis spalis, la cope, e al fás fadie a tirà flát. 

Il miedi j misure la pression, j scolte il cür, lu 
fás tossi, j fás di trentetre; tal ultin j domande 
tros agn ch'al à. 

«O "nd' ài otante finiz», j dis Vico. 

Il miedi lu cjale a lunc; podopo, come sorepin- 
sir, come rispuindint a une só domande interne, 
cu la man drete in curtiel j fás al pazient il segno 
de sante crós a l'altezze de muse come ch'a fásin i 
predis, in non dal Pari, dal Fi e dal Spirtussant. 

E Vico, dopo di vélu cjalát a lunc ancje lui: 
«Ma jo», j dis, «o Jeri vignùt dal miedi, mico dal 
predi....». 


Puar Gjno Buret, di Biliris, capo muradór tun 
cantîr a Mestre, a chéi sis manauái talians cun tante 
pocje vóe di fâ ben che ur stave daùr, ur diseve: «Su 
mo sü muovetevi una volta! Se non avete quella di 
lavorar forte, sbisiate, amanco, ’orco cane! Sbisiàit, 
bisbigliate amanco, 'orco canel». 


M 
+ . 

SERE D’UNVIAR 


L'amont al piture 
nastros di füâc. 


l! tramontan al sofle sgrisui 
biel scjassant 

penei e svintulis 

di ramaz disfueaz. 


Ma adalt 

la «scune d'arint» 
'e semèe ferme 
ancorade 

tun cil di glazze. 


L. S. 

Sachetis 


Une femine si presentà di pre Pieri, a Nimis, 
contrafate e ingrusside parvie che il so paron qualchi 
ore prime al jere stát in vile a pajá la prediál e al 
veve piardút il tacuin cun duc' i bez dentri. 

«Pre Pieri», 'e disé la femine, «o ài fat tre voltis 
il zir pes stradis dulà ch'al jere passát chel clostri di 
omp e cun di plui ’o ài preát di lunvcie il Sequéris, 
ma dut dibant. Puèdial fà alc lui?». 

Pre Pieri al cjatà subite la prime mosse di fà al 
propòsit: «Domenie in prèdicje 'o disarai clar ch'al è 
dové di ogni bon cristian ch’al cjate un tacuin di 
puartájal al so paron». Po j disè e biade che fermàs 
di vajuzzá come un canai. «E cumò», j dise, «file a 
cjase a cusi lis sachetis dai bregons dal to omp». 


La mé tazze no je grande, ma jo 'o béf te mé tazze. 
Je grande, | 


Alfred De Musset 

PILIZZIS 


J ài cjolte une pilizze 'e mé parone 

pal complean, ma a jé no j à fat cas. 

] ài dite: «No ti plasiet». «Sì, mi plás, 
ma il so colór mi pár che no mi done». 

E la lassave la simpri picjade, 

cun duc! i béz che a mì mi “ere costade. 


Fin che une di la cjape sú e s'invie 
par là in zitát; e `e gate lis amis: 
«O ce bombon! E nuje no tu dis’! 

O ce biel capo! E tà come dut niel». 
Di chel di in ca chel capo, simpri chel, 
no 'nd' e tal mont un altri cussi biel. 

Il talian tal coltri 


Apene finide la uere dal quindis nol jere rár cjatá 
tes campagnis intór di Migèe elmos, gavetis, muni- 
zions e altris robis dal gjénar partignudis ai esérciz 
todesc e talian. 

Une di di utubar dal disenúf Meni, ch'al veve fat 
il soltát cun Franz Josef, al stave arant un cjamp par 
semená forment, judát di un so fradi, Carlo, ch'al 
parave i nemâi. 

Meni al tignive la uàrzine, e a un pont al viôt a 
compari auâl de tiare, butât für dal coltri, un elmo 
di soldât talian. 

Par viodi miór, J berle a so fradi: «Alt! Ferme 1 
nemâi, Carlo, che mi semèe ch'al sedi un talian in 
tal coltri». 


A. G. 


Dispès si à bisugne di un plui pizzul di nô. 


La Fontaine 

Mous di disi 


Jo e S'cefin, intant ch'i spetavin che li feminis a 
pareciassin il gustà in taula, i fevin qualchi cunsideras- 
sion sui mous di disi o nons ch'a ni àn inpunut i puli- 
tics. 

Lassan stâ che ch'i no ti rivis propit a capi coma 
«moment» ch'a ti lu sgnachin par dut, come il sal in 
tal mangiâ («un moment di blanc», al mi diseva un 
amic pulitic e al voleva disi ch'al veva sblanciat la cia- 
sa), ma a ’nd’ è altris ch'i no ti capissis propit il parse 
ch'a ju vedin gambias. Par mout di disi: 

nu la miseria i la vin sempri clamada miseria, ma 
ades a la clamin congiuntura; 

i malas in ospedal, sempri clamas malas, ma ades 
a’ ju clamin utens dal servissi; 

Portopedic i lu clamavin indressa vues, ma ades a' 
lu clamin ortopedic; 

quant che un omp al veva una etat ch'a nol pode- 
va pi si a fà li corsis, nu i disevin ch'al era veciu, ma 
ades a' disin ch'al à la tersa etat. 

Ma la pi biela ’a è che dal operatour ecològic che 
nu i lu clamavin Berto dal Pis... Ma s'a cambia? 


O. C. 
(Furlan di Cjasarse) 

NADAI 


Nadái di tanc! agn indaár te grande cjase dai vons, 
su la riviere dulà che si rimpine il gno paîs; cul nono, cu 
la none, cul pupà e cu la mame, e nò quatri, come in tun 
nit, in chel fogolár là ch'al ardeve un zoc cussì grant! 

Un crit e un ajar difár in te gnot. La cape nere e 
largje nus ai visave di tant in tant cul tornánus il fum 
a bugadis e cun tun burlament a bugadis instès, che alo- 
re la flame dal nadalin 'e deventave ancjemò plui cjare e 
nus jemplave di une glorie infinide. 

Tun cjanton la pizzule lobie cu la stele d’arint par- 
sore e cul fantulin in te grèpie; e la Marie e Josef a 
cjalalu, e il bo e il mussut a scjaldalu cul flat. E sui 
sejalins de scjale par lá disóre, lis scarpis di nó quatri, 
sistemadis su fazzoletuz blancs. E il dì dopo a gjavá fúr 
di ogni scarpe i regdi dal Bambin! 

Regái di chéi agn! Coculis, nolis, un narant, un pe- 
varin, une esse. E une scjatulute di mandolát, une volte, 
scrite, cun tane colors; e une cjarte d'arint a invuluzzá- 
lu chel bocognut cho varessin podut glòtilu intír e che 
invezi al durave, e che lu lecavin dute la mularie dal 
borc, che il Bambinut ur puartave sì e nò tre meluz rà- 
sins e une grampe di nolis salvàdiis. 

Podopo a dáur il bon Nadál ai barbans che imò a' 
jerin tal jet, par сјара ché palanche. E po’ a messe, cu 

la cuete càndide e la tònie rosse. La glesie `e jere un fri- 
go, ma instès plene di int. E nô cheste int a cjalále dal 
alt dal coro, e a jéssi cjaláz di duc’ come il plevan pre 
Sejefin, che si dave di fa "tór dal altar. «Dirigatur, Do- 
mine, oratio mea sicut incensum in conspecto tuo. Eleva- 
tio....». E al diseve: «Elevassio»! E se nó s'intardavin in 
alc, nol lassave di dínus, ch'a sintivin dute la glesie: 
«Sturnell». 

Ué chi. La fieste e torne cul so Bambinel. Ma in 
cjase al è il pin e no plui il presepio laja, tal cjanton, 
ch'e jere juste un nie di animele a inluminálu chel póc. 
Al è il pin cuviart di néf di bombas e cun balutis di 
plastiche di ogni colór, cun globos che si impiin e si di- 
stüdin di tant in tant, e di modons di mandolat picjàz, е 
di planelis di cjcolate. E in glesie al è un cjalt che nan- 
cje d'istat. 

E a misdi, in cjase, une taule cuviarte di ogni ben 
di Diu che, une volte, nancje in canòniche.... 

Il puar Nando Menon, ch'al fat il тиіпті a Biliris 
par agn, e ch'al veve vivúz tane Nadái cun chéi puars 
siops ch'o ài contát ca disóre; la volte ch'al à viodát ce- 
tant che si veve e che si rontenave tal ultin in confront di 
ce che lui al veve gjoldüt in chéi timps, nus diseve: 


E dopo ben mangját e ben bevit, 
visaisi di chel Frut ch'al è nassát. 

IL 1986 
PAR 
PRE BEPO MARCHET 


Une vore cognosst tal mont de Glesie e in chel de 
Culture, ma ancje in chéi de Scuele e dal Furlan, Josef 
Marchet (1902-1966) si po ben dí che nol po jéssi 
cunfinat tal libri daur dai granc studios par gjoldi la 
glorie dai elèz. Lui, ancje pe part ch'al à унае su la re- 
suride de lenghe e de leterature furlane dopo de vuere, la 
che nissun j conteste di jéssi il prin protagonist, al è po- 
polar «a la furlane», venastáj tant che un di famèe che 
si à bisugne a voltis di ricori a lui par qualchi alc. Al 
è un Mestri ch'al à savüt insegná cetant ancje atraviars 
des «Predicjs di Vigj Scuete» e di altris contis, puisiis, 
lunaris. Al è lui, tra Гаїті, Pautór di chel «Strolic» 
pal 1949 ch'al à segnade la saldadure tra ce chal re- 
stave dal Friál di une volte, cressát tir de Filologjche, e 
chel gniif, «rivoluzionari», dai zovins. 

Par chestis resons tal 1986, a vine’ agn che nus à 
lassáz, а saran tignudis in setembar, in so onòr, a Gle- 
mone e a Udin, une serie di manefestazions inmaneadis 

tune cunvigne internazionál di studis intitulade «Storie 
de culture in Frifil». 

Cheste cunvigne no podarà no vé un interés ancje po- 
polár, stant ch'e sarà articulade in quatri sezions ch'a 
riuardaran la «Storie de culture in Friál», la «Storie 
da Part in Friúl», la «Storie de lenghe furlane» e la 
«Storie de leterature furlane», adula che, tra Paltri, a' 
fevelaran i proff Winfried Stelzer da l'Universitât di 
Viene, Rudolfo Pallucchini da l'Universitát di Padue, 
Giovanni Battista Pellegrini simpri da l'Universitát di 
Padue, e Aurelio Roncaglia da l'Universitát di Rome. 

I] Comitat promotór des manifestazions (format di 
rapresentanz de Sozietàt Filologjche Furlane, de Depu- 
tazion de Storie Patrie pal Friul, dal Comun e de Pro 
Loco di Glemone) e il Comitat Sientific (President il 
prof. Gian Carlo Menis e componenz i proff. Giuseppe 
Bergamini, Andreina Ciceri, Gianfranco D’Aronco, 
Giovanni Frau, Manlio Michelutti, Aldo Rizzi e Ame- 
lio Tagliaferri) е an za dat dongje il program squasi 
definitif des manifestazions stessis, che a so timp al sarà 
puartát a cognossinze di duc’. 


E ©. 

Il petaròs 


Quant che il Crist al stave murint su la cròs, une 
vóre di ucéi a’ lavin indenant svolant tal cil come 
nuje. Nome il petaròs, pietòs, al fermà di svolà e al 
cjalà jà dal alt il Signór condanàt. Podopo, no savint 
ce altri fà, al svolà 'tôr dal cjàf dal Signór ch'al san- 
ganave e cun fadie al crevà une des spinis ch'a tor- 
mentavin il cjáf dal Signór. 

Une gote di sanc 'e sclizzà e 'e bagnà lis plumis 
dal pet dal petaròs. 

Crist alore al cjalà il petaròs, e j conzedé di tigni 
par simpri sul pet, in ricuart di chel so at di pietát e 
di amór, la magle di ché gote di sanc. 


CARLO LAPUCCI 


(Da «La bibbia dei poveri», Mondadori) 

MASCARIS 


Sui «Strolics» dai agn passáz 'o vin presentát qual- 
chi senute teatrál cun protagonisc ben cognossúz, com- 
prendát Fracanapa, ch'al sarès, daúr de tradizion de 
«Commedia dell Arte», l'uniche nestre mascare. 

Ma il Friál nol si ciate ben in ché tradizion. A 
part il fat che la mascare Fracanapa no dome ’e fevele 
venit ma ancje nus ven contindude di Verone, si à reson 
di mutivà che, дайт de tradizion local, no si pò рота 
sun tune mascare sole che in qualchi mit 'e rapresenti la 
regjon o almancul qualchidune des nestris zitàz. Inalore, 
cjapant dentri ancje Fracanapa, ch'al jere pardabon po- 
polar prime de vuere in tanc! borcs de regjon, al è di di 
che culi si pò fâ calcul sun tune popolazion di mascaris, 
venastaj di macjetis, ch'a podaressin costitui la fonde di 
un nestri Teatro comic. Al bastarès che si movèssin au- 
tórs e companiis cul snait e i miez ch'a covèntin. 

I? lavor preliminár al sarès chel di profondi la co- 
gnossinze dal nestri popul di mascaris, cu lis caratari- 
stichis di ognidune, ch'a podaressin in diviars cds jéssi 
creadis dai autórs. Alc in chest sens al è za stat fat: 
baste pensá ai «Piombi» di R. Battistig (?) e al test pe 
mascarade di Remanzás dat dongje di Josef Marchet dal 
1950. 

Ma al reste ancjemò dibot dut di fâ e, par scomen- 

24, ve’ culi une prime liste des nestris macjetis, che j 
mancjn dal sigur tanc! nons e che alore `e va completade 
cu lis segnalazions di duc’ chéi ch'e varan zontis di fa. 

Liste provisorie, duncje: Bambin, Ban, Bedeche, Bo- 
cál, Bondanze, Cresime, Florean, Fracanapa, Jacun dai 
Zeis, Jacun Pitór, Maravée, Marie Luise, Pense, Schul- 
tz, Titule Lalele, Venessia, Venturin, Vigj Scuete, 
V uanin. 


L. ei 


Sun tune làpide tun pizzul simiteri des bandis di 
Musi: 
Qui giace 
Simaz Gabriella' (1) 
morta per via di una vipera 


23 anni 


(1) Il non de defonte nol è chest. Al ë stat gambiát par no pandi dut. 

Solidarietát 


'O jerin in gjte a Viene. Á un ciart pont la corie- 
re si ferme par une polse. Duc' 'o dismontin e li ret 
‘o viodin une glesiute antighe. Lis feminis a’ jéntrin 
e nó daürjur. 

Sun tun pizzul altár 'e jere une biele Madone 
nere squasit come ché di Madone di Mont che dopo 
un póc 'e veve trente e plui lumins che la sflandora- 
vin. 

'O buti il voli li imbande e 'o viót un Signór 
ch'al veve, denant, juste un sól luminut... 

'O ài pensát: «Si viót che tra feminis si cjàtin, e 
nó, omps...». 

'O ài ritignút di zontá jo un secont luminut al 
Signór, par solidarietát di mascjo. 


L. V. 


Al è stát notát che i viéi a' son plui avárs che no i 
zovins, e al varès di jéssi il contrari, stant che, dal mo- 
ment ch'e àn máncul di vivi, ur bastarés mancul. 


Francesco Guicciardini 

CUMIAT 


Eco, e cumò che il miór ch'o vin podát 
'o vin strucát il nestri sintiment, 


ch'al lédi a chéi ch'e àn let il miór salút; 


e a duc’, cun dut il cür, bon finiment. 

TABELE 


Puisie dai nestris país (Lelo Cjanton) 
Datis storichis impuartantis dal secul XI 
al secul XV de Storie dal Stát Furlan 
PERE AMI z 

Glemone (L.C.) . 

Mantignî l'unitát cultural dal Friül à (Gian 


. Carlo Menis) . 





Onorèvul (Meni Ucel) 

Curis (Opa) . . 

Sentènziis di Dino (Dino Virgili) . 
'O cir un troi (Luigi Bevilacqua) 
Bondanze (M.) 

Scais (Vico Bressan) . . 
Salat (ME)! Z Gan ome pu 
Feminis (M.) . 

E cumó? (Giannino Angeli) . 
Fevrüt — 2) slop ten М 
Aquilee (L. e ) 

I predis e la culture furlane (G. E M. D 
Mingulis OM), . . . . . 

Cui sa ce ch'a eng pet er V. ) 


, Batudis (M.) 


Educazion (M. de 
Marz ) 





Barbane (L.C.) . . 

La fede tun Friül miôr AG. E M. ) 

La Viarte IMA e +, < x s 
Patatis (Uarbite) . JSL ep ame 
Fruzzons (Mi) hom Шала шиит Ta 
Sclèndaris (ОО) used bue sues 
PE EN e NL Sa re. Aw uiu 
Colorét di Montalban (L.C.) . 

Regione Autonoma Friuli-Venezia Giulia 


Servizio dell'Emigrazione 


La legislazione della Regione Friuli-Venezia 
Giulia in materia di emigrazione (in particolare le 
Leggi regionali 51/1980 e 27/1984) prevede in- 
terventi diretti sia a mantenere i contatti con le 
comunità e gli emigrati all'estero, sia a favorire il 
reinserimento di coloro che rimpatriano. 

Queste le principali agevolazioni programmate 
dalla Giunta regionale per i! 1985. 


CASA 

Contributi a fondo perduto fino a Lire 
5.000.000 per l'acquisto, la costruzione, il com- 
pletamento, la ristrutturazione, ecc. della casa, 
agli emigrati ed ai rimpatriati da non oltre un 
anno con almeno un biennio di permanenza 
all'estero nell'ultimo quinquennio. La casa deve 
essere destinata ad abitazione della famiglia, 
che non deve essere nà proprietaria né com- 
proprietaria di altro alloggio in Italia o all'estero. 


LAVORO 


Contributi a fondo perduto lino a Lire 
15.000.000 per singoli, fino a L. 30.000.000 per 
societá e fino a L. 60.000.000 per cooperativa, 
sulle spese per l'avvio di attività nei settori 
artigiano, industriale, commerciale, agricolo e 
turistica. 

Contribuli a fondo perduto fno a Lire 
3.000.000 sulle spese di trasporto di macchina- 





ri & strumenti di lavoro posseduti dagli emigrati 
all'estero e trasferiti da questi in regione per 
impiegarli nell'attività avviata dopo il rimpatrio. 


Contributi a fondo perduto fino a Lire 
10.000.000 sulle operazioni di locazione finan- 
паба («leasing») di macchine, attrezzature; 
mezzi di trasporto ed immobili per l'avvio delle 
attività descritte sopra. 

Beneficiari sono gli emigrati rimpatriati da 
non oltre due anni dopo una permanenza al- 
l'estero di almeno due anni negli ultimi cinque 

Contributi sugli oneri mutualistico-previden- 
ziali, fino a L 10.000.000 per ogni lavoratore 
assunto, alle imprese, società e cooperative 
che assumano quali dipendenti, entro un anno 
dal rimpatrio, emigrati rimpatriati con gli stessi 
requisiti. 


SCUOLA 
Assegni di studio per la frequenza nella regione 
di scuole di ogni ordine e grado (L. 450.000) e 
di università (L. 550,000), nonché contributi per 
la spese di soggiorno (L. 800.000, fino a L. 
1.200.000 sulle rette di semiconvitti e convitti), 
ai figli di emigrati o di rimpatriati dal 1" gennaio 
1984 per l'anno scolastico 1985/1986. 

II termine per la presentazione delle domande 
& fissato al 30 settembre 1985. 

Corsi di sostegno scolastico presso le scuole 
interessate, nell'arco dell'anno scolastico 





1985-1988 o nei mesi estivi, per agevolare l'in- 
serimento nell'ordinamento scolastico italiano 
dei figli dei lavoratori rimpatriati. 

Le spese sono assunte integralmente dalla 
Regione. 

Gli studenti rimpatriati che, a giudizio delle 
scuole, necessitano di aiuto scolastico e non 
possano frequentare i corsi appositi, potranno 
richiedere ai Comuni di residenza un rimborso 
delle spese per lezioni di sostegno, che potrà 
essere corrisposto fino al 90% delle spese do- 
cumentate. 


FORMAZIONE PROFESSIONALE 


Assegni di studio e contributi per le spese di 
soggiorno per la frequenza di corsi di qualifica- 
zione e di riqualificazione professionale, con le 
stesse modalità descritte per la scuola. 


FORMAZIONE 
POST-UNIVERSITARIA 


Contributi di L. 2.000.000 per le spese di 
soggiorno ad emigrati della regione laureati al- 
l'estero per lo svolgimento di attività di ricerca 
presso le università e altri istituti del Friuli- 
Venezia Giulia par un periodo minimo di 4 mesi. 


PREMI DI LAUREA 


Premio di L. 2.000.000 destinato a laureati di 
cittadinanza italiana, residenti in Italia o émigra- 
ti all'estero, per una tesi di laurea sul tema 
dell'amigrazione della regione Friuli-Venezia 
Giulia discussa negli anni accademici 1983- 
1984 e 1984-1985. 

Le modalità del concorso saranno rese note 
con apposito bando. 


SOGGIORNI CULTURALI E 
CORSI DI LINGUA ITALIANA 


` Soggiorni in regione, integrati con attività ri- 
creative e turistiche, per le giovani generazioni 
dell'emigrazione del Friuli-Venezia Giulia. 

Soggiorni per la frequenza di corsi di studio 
della lingua italiana, appositamente organizzati 
per giovani emigrati e rimpatriati. 

La Regione assume il 90% delle spese; il 
rimanente 1096 é a carico dei partecipanti. | 
provenienti da Paesi extraeuropei dovranno so- 
stenere il 2096 delle spese di viaggio. Per i 
giovani in comprovato stato di bisogno è previ- 
sta la completa gratuità. 


SOGGIORNI DI LAVORO 

Soggiorni lavorativi in Friuli-Venezia Giulia 
della durata massima di 60 giorni per giovani 
emigrati. Le spese sono assunte dalla Regione 
per il 8096, il rimanente 1096 è a carico dei 
partecipanti. Nel caso di partecipanti in com- 
provato stato di bisogno é prevista la gratuità. 
Potrà esservi inoltre un parziale rimborso delle 
spese di viaggio fino all'80%. 


SOGGIORNI PER ANZIANI 


Viaggi organizzati in regione, integrati da atti- 
vità ricreative e culturali e visite turistiche, per 
emigrati del Friuli-Venezia Giulia di ridotte ca- 
pacità economiche, che abbiano compiuto i 60 
anni di età, che non siano ritornati in patria da 
almeno 20 anni e che trovino in regione ospita- 
lità presso parenti o conoscenti. 

La Regione assume il 90% delle spese. Il 
rimanente 10% è a carico dei partecipanti, Per 
coloro che versano in comprovate condizioni di 
particolare disagio è prevista la totale gratuità. 

Rimborso delle spese di viaggio per il rientro 
in regione, nella misura massima del 90%, a 
singoli emigrati anziani in possesso dei requisiti 
sopra descritti. Gli interessati devono farne pre- 
ventiva richiesta al Comune di origine, oppure 
al Comune presso il quale intendono soggior- 
nare. Per coloro che versano in comprovate 
condizioni di particolare disagio, é prevista la 
completa gratuità. 


Sovvenzioni di prima assistenza ai rimpatriati 
di ridotte capacità economiche che, entro un 
anno dal rimpatrio, siano senza occupazione o 
in attesa di pensione. Le sovvenzioni sono com- 
misurate al minimo pensionistico INPS, fino al 
8096, per un massimo di dodici mesi. 

Contributi fino a L. 1.500.000, ai familiari di 
emigrati deceduti all'estero per la traslazione ai 
paesi d'origine delle salme dei loro congiunti. 
Le domande devono essere presentate entro 6 
mesi dalla traslazione e non oltre un anno dal 
decesso. 

Sovvenzioni straordinarie fino a L. 1.500.000 
ai rimpatriati da non oltre un anno e ai familiari 
di emigrati che si trovino in particolari e com- 
provate situazioni di bisogno. 

Tutte le domande di assistenza economica 
devono essere presentate ai Comuni di resi- 
denza. 


Per ogni ulteriore chiarimento ed informazione, rivolgersi al Servizio dell'Emigrazione a 


questo indirizzo ed a questi numeri telefonici: 


UDINE: Via Poscolle, 11/a - tel. (0432) 295977-294974 








O) ILDOLCE TIPICO 
y DELLE VALLI 

DEL NATISONE 


DITTA E DORBOLÓ E F.LLI S.N.C. 
S. PIETRO AL NATISONE (UD) ITALY 
TEL. 727052 

Laura 


Confezioni - Filati - Maglierie 


VIA MANZONI 13 - TEL. (0432) 731229 
33043 CIVIDALE DEL FRIULI 


Marino Palma 


Abbigliamento - Confezioni 


PIAZZA A. PICCO - TEL. (0432) 731275 
33043 CIVIDALE DEL FRIULI 


TESSUTI 
CONFEZIONI 
ARREDAMENTI 
SPORT - PELLICCERIA 


33043 CIVIDALE DEL FRIULI - PIAZZA A. PICCO 
TELEFONO (0432) 730051 - 730052 

Ricambia la tua fiducia. 


Dovete fare acquisti in cartoleria? 
Noi abbiamo quasi tutto 
e spesso anche molte cose in piú 


(per esempio una sala di esposizione 
con almeno 3.000 idee regalo) 


CARTOLERIA 
BENEDETTI 


33100 UDINE - Via Mercatovecchio, 13 
Tel. (0432) 501534 





IÍ VOSTRI PROBLEMI 

QUOTIDIANI H 
LI CONOSCIAMO BENE. | 
E LI RISOLVIAMO. 


EFFICIENTEMENTE | 





= газ y 
Canas di i Risparmio 
di Udine e Pordenone 


AL TUO SERVIZIO DOVE VIVI E LAVORI. 











x VITRUM ... 


Porcellane - Mobili in stile 
Posaterie - Argenterte 
Articoli casalinghi 
Cristallerie 


Piazza Matteotti, 10 - UDINE - Telefono (0432) 501358 


ibeeria yon 


R Tei Ji =т= 
“i TESTI 
"INE ems 


A dei Pecile,7 UNIVERSITARI 
. tel. 21102 





la banca su cui contare 


ARTICOLI CINE - FOTO 
Pignat 


UDINE - Via Rauscedo, 1 - Via San Francesco, 24 
Tel. (0432) 501729 








Angelo Linda 


33100 UDINE Via Paolo Canciani, 51 


UN GRANDE NEGOZIO DI ASSORTIMENTO E MERCERIE 
CON LO STILE DI UNA BOUTIQUE 





Birreria Moretti Stazione 


RISTORANTE - TAVOLA CALDA - PIZZERIA 


UDINE - Viale Europa Unita, 69 
(di fronte alla Stazione F.S.) 
Telefono (0432) 293897 


F.lli ROMANELLI conum . sas 


Sessant'anni di esperienza nel campo delle resine 
33100 UDINE - Via Milazzo 14 - Tel. 207851-2 
Telegrammi: Romalegno 
ETTENDORF Lav. (Austria) 
Produzione propria 


E FOTOCROM 


RIPRODUZIONI ARTISTICHE 
PER OFFSET E TIPO 















33100 Udine - Via Baldasseria Bassa, 369 Tel. 0432/600171 








Costruzioni 
Riparazioni 

Ascensori 
Montacarichi 


Montavivande 


33100 UDINE 
: | Via 
Sabbadini, 66 


Telefono 
(0432) 35371 

AFA PUBBLICITA' 


AGENZIA DI PUBBLICITA' 


33100 UDINE - VIA DEL CARBONE, 1 
(MERCATOVECCHIO) - TEL. 0432/501324 


PUBBLICAZIONI PROPRIE 


ORARIO AUTOBUS URBANI DI UDINE 
LE VIE DI UDINE 

PIANTA DI UDINE 

UDINE MILLENARIA 


PUBBLICAZIONI IN CONCESSIONE 

ELENCO QUINDICINALE PROTESTI CAMBIARI 
(edito С.СЛ.А.А. di Udine) 

UDINE ECONOMICA 

(edito C.C.I.A.A. di Udine) 

PREZZI INFORMATIVI OPERE EDILI 

(edito C.C.I.A.A. di Udine) 

IL COMMERCIO FRIULANO 

(edito dall'Ass. Commercianti di Udine e Pordenone) 
OSPITALITA' FRIULANA 

(edito dall'Unione Esercenti di Udine) 
UDINESE CLUB (quindicinale) 

STELUTIS ALPINIS 

(edito O.U.E.l. Udine) 

STELE DI NADAL 

(edito Arti Grafiche Friulane) 

STROLIC FURLAN 

(edito dalla Società Filologica Friulana) 

LA PANARIE 

(edito da «La Nuova Base») 

NOTIZIARIO ORDINE DEI MEDICI 

IL GIORNALE DEL MEDICO PRATICO 

RIVISTE DIOCESANE DI UDINE 

GORIZIA : TRIESTE - PORDENONE-CONCORDIA 


TELEFONATE AL 0432/501324. | NOSTRI INCARICATI 
SONO A VOSTRA DISPOSIZIONE PER PREVENTIVI, 
CONSULENZE, REALIZZAZIONI. 











IMMAGINATE LA VOSTRA BANCA UN 
PUNTO DI INCONTRO PER: 








- PRESTITI PERSONALIZZATI 
- SERVIZIO PENSIONI 
- SERVIZIO CASSETTE DI SICUREZZA 
- SERVIZIO INCASSO UTENTE AUTOMATICO. 









OPPURE 


- SERVIZIO ASSISTENZA OPERATIVA SULLE 
PRATICHE RELATIVE A PRESTITI SPECIALI 
PER INDUSTRIALI - COMMERCIANTI 
ARTIGIANI E AGRICOLTORI. 






P D Banca Popolare 
Э  diGemona 
Ricambia la tua fidocia. 

a Vignesie us spiete 

| 'ALBERGO 


= BONVECCHIATI 


SEDE DEL FOGOLAR 


San Marco 4488 - Telefono (041) 85017 
Telex 410560 BONVEC | 


di GIOVANNI DEANA paron furlan 


— шц MÀ A — v.............. 


Pubblicità a cura di: AFA PUBBLICITA' | 
| Via del Carbone 1 - 33100 UDINE - Tel. (0432) 501324 




































